TABUNG HAJI BUKA SEMUA CAWANGAN SELURUH NEGARA ESOK

KUALA LUMPUR: Semua 123 cawangan Lembaga Tabung Haji (TH) di seluruh negara akan beroperasi esok (Ahad 8 Mei 2022), bagi membolehkan bakal jemaah haji menjawab surat tawaran menunaikan ibadah haji.

TH dalam kenyataan hari ini memaklumkan ini berikutan pengumuman TH untuk melanjutkan tarikh menjawab surat tawaran menunaikan haji kepada Isnin, 9 Mei 2022.

Pemangku Pengarah Eksekutif Operasi Mohamed Ameen Abdul Wahab berkata, bakal haji pada Musim Haji 1443H/2022M boleh menghantar surat terima tawaran haji, buku rekod rawatan setelah pemeriksaan kesihatan dibuat dan pasport antarabangsa ke mana-mana pejabat cawangannya yang akan beroperasi dari pukul 8.45 pagi hingga 4 petang.

“Keputusan ini dibuat bagi memberi kemudahan dan untuk melancarkan urusan bakal jemaah haji walaupun hari Ahad merupakan hari cuti di kebanyakan negeri. Kami berharap bakal jemaah haji dan juga pendeposit dapat memanfaatkan peluang ini.

“Di samping itu, pendeposit juga boleh hadir untuk perkhidmatan simpanan dan pengeluaran serta penukaran status akaun kanak-kanak kepada akaun dewasa,” katanya.


BEKAS TIMBALAN MENTERI PERTAHANAN IRAN JALANI HUKUMAN MATI

TEHRAN: Bekas timbalan menteri pertahanan Iran Alireza Akbari menjalani hukuman mati pada pagi Sabtu beberapa hari selepas dijatuhi hukuman itu atas tuduhan mengintip, lapor Agensi Anadolu.

Akbari yang memegang dua kerakyatan Iran-British, dihukum mati atas tuduhan rasuah dan mengancam keselamatan negara.

Bekas pegawai kanan itu didapati bersalah menjalankan pengintipan untuk agensi perisikan British MI6 sebagai pertukaran bagi memperoleh gaji lumayan dalam mata wang asing.

Akbari yang berkhidmat dalam Kabinet bekas Presiden Iran Mohammad Khatami (1997-2005), mengintip  isu berkaitan pertahanan dan hal ehwal peluru berpandu negara itu, sekatan, rundingan nuklear dan isu serantau, menurut kenyataan itu.

Dia dijatuhi hukuman mati awal minggu ini dan menurut jabatan media kehakiman, Akbari merupakan antara penyeludup terpenting MI6 di “pusat sensitif dan strategik negara.

Akbari direkrut oleh perkhidmatan MI6 semasa mendapatkan visa daripada Kedutaan British di Tehran dan kemudian menjadi pekerja sepenuh masa agensi itu.–AlHijrah Online


WANITA BERPURDAH TETAP WAJIB PAKAI PELITUP MUKA

KUALA LUMPUR: Wanita yang memakai purdah masih perlu memakai pelitup muka di tempat awam.

Ketua Pengarah Kesihatan Tan Sri Dr Noor Hisham Abdullah berkata, ini kerana kain purdah lazimnya hanya satu lapisan dan tidak memenuhi syarat yang ditetapkan Pertubuhan Kesihatan Sedunia (WHO).

“Kalau pemakaian purdah hanya satu lapisan tidak cukup.

“Jadi kita syorkan mereka yang memakai purdah dalam tu boleh memakai pelitup muka sama ada jenis fabrik atau pelitup muka tiga lapisan,” katanya dalam sidang media perkembangan COVID-19 hari ini.

Beliau berkata demikian ketika diminta mengulas sama ada wanita berpurdah perlu memakai pelitup muka.

Dalam pada itu berhubung perkembangan COVID-19 hari ini, Dr Noor Hisham memaklumkan lima lagi kes kematian direkodkan.

Kes positif baharu pula katanya meningkat kepada 847 berbanding 732 kes semalam.

Sabah kekal sebagai negeri mencatatkan rekod positif baharu tertinggi dengan 578 kes. — AlHijrah Online / Zaim Zamani


DUN KEDAH BUBAR RABU 28 JUN

ALOR SETAR: Dewan Undangan Negeri (DUN) Kedah bagi penggal ke-14 akan dibubarkan pada Rabu ini (28 Jun) bagi membolehkan pilihan raya negeri (PRN) diadakan.

Menteri Besar Kedah Datuk Seri Muhammad Sanusi Md Nor ketika mengumumkan perkara itu berkata berkata penetapan tarikh dibuat selepas mendapat perkenan daripada Sultan Kedah Al-Aminul Karim Sultan Sallehuddin Sultan Badlishah.

“Hari ini saya ingin memaklumkan bahawa saya telah diterima mengadap Tuanku Sultan Al-Aminul Karim Sultan Sallehuddin Ibni Almarhum Sultan Badlishah untuk memohon perkenan bagi pembubaran DUN Kedah yang ke-14.

“Tuanku telahpun memberi perkenan untuk DUN Kedah yang ke-14 ini dibubarkan pada 28 Jun 2023,” katanya pada sidang media selepas selesai menghadap Sultan Sallehuddin di sini hari ini.

Muhammad Sanusi berkata sehubungan itu, bermula pada tarikh berkenaan pentadbiran Kerajaan Negeri akan dijalankan oleh kerajaan interim ataupun Caretaker Government, dengan segala fungsi kerajaan akan berlangsung sebagaimana biasa sehingga Kerajaan Negeri yang baharu dibentuk selepas PRN yang akan datang.

Selepas Pilihan Raya Umum ke-14 (PRU14) pada 9 Mei 2018, persidangan DUN Kedah menyusul pada 3 Julai 2018.

Pakatan Harapan (PH) yang bertanding menggunakan logo PKR pada PRU14, membentuk kerajaan negeri Kedah selepas menang 18 daripada 36 kerusi DUN, sementara PAS menguasai 15 kerusi dan tiga lagi dimiliki Barisan Nasional (BN).

Pada Nov 2018, Ahli Dewan Undangan Negeri (ADUN) Guar Chempedak Datuk Dr Ku Abd Rahman Ku Ismail mengumumkan keluar daripada UMNO dan menjadi ADUN Bebas sebelum menyertai Bersatu sekali gus menjadikan kerusi PH di DUN Kedah meningkat kepada 19 kerusi.

Bagaimanapun perubahan landskap politik yang menyaksikan Bersatu keluar daripada PH, dan juga perubahan kepimpinan kerajaan di peringkat Persekutuan, ia turut membabitkan Kedah, apabila dua ADUN PKR mengumumkan keluar parti dan menjadi wakil rakyat Bebas pada 12 Mei 2020.

ADUN Lunas Datuk Azman Nasrudin dan ADUN Sidam Dr Robert Ling Kui Ee turut menyatakan sokongan kepada Perikatan Nasional (PN) dan kepimpinan Perdana Menteri ketika itu Tan Sri Muhyiddin Yassin.

Tindakan dua ADUN itu selain penarikan sokongan oleh empat ADUN Bersatu menyebabkan Menteri Besar ketika itu Datuk Seri Mukhriz Tun Mahathir hilang sokongan majoriti dan beliau mengumumkan melepaskan jawatannya pada 17 Mei 2020.

PN kemudian membentuk kerajaan negeri selepas memiliki 23 kerusi yang terdiri daripada PAS (15 kerusi) dan Bersatu (empat kerusi) serta sokongan BN (dua kerusi) dan dua wakil rakyat Bebas (bekas ADUN PKR) dengan Muhammad Sanusi dipilih sebagai Menteri Besar Kedah dan kemudian mengangkat sumpah pada 17 Mei 2020.

Sementara itu, Mukhriz yang juga ADUN Jitra bersama ADUN Anak Bukit Datuk Amiruddin Hamzah dilaporkan digugurkan keahlian daripada Bersatu pada 28 Mei 2020 dan menganggotai Parti Pejuang Tanah Air (Pejuang) yang diasaskan Tun Dr Mahathir Mohamad, menjadi wakil rakyat parti itu sehingga kini.

Dua bekas ADUN PKR yang menjadi wakil rakyat Bebas pula mengumumkan menyertai Bersatu pada Sept 2020.

Sementara itu, susulan PRU15 pada Nov lepas dan pembentukan kerajaan Persekutuan yang turut disertai BN dalam Kerajaan Perpaduan, penguasaan kerusi PN di DUN Kedah berkurangan kepada 21 kerusi tanpa sokongan dua ADUN BN.

Pada 18 Dis lepas, ADUN Gurun dari PKR Datuk Johari Abdul memaklumkan beliau telah mengosongkan kerusi yang disandangnya itu selepas dilaporkan menjadi antara calon disenaraikan PH bagi jawatan Yang Dipertua Dewan Rakyat.

PAS pula kehilangan seorang wakil rakyatnya selepas ADUN Belantek Datuk Mohd Isa Shafie meninggal dunia, dilaporkan akibat jangkitan kuman pada jantung, paru-paru dan buah pinggang pada 14 Jun lepas.

Kedudukan terkini kerusi DUN Kedah menyaksikan PN memiliki 20 kerusi (PAS-14, Bersatu-6); PH memiliki 10 kerusi (PKR-5, Amanah-3, DAP-2); BN memiliki dua kerusi (UMNO-2) dan Pejuang (2), manakala dua lagi kerusi yang ditinggalkan Johari dan Mohd Isa kekal kosong.–AlHijrah Online


PKP: PENGUATKUASAAN KINI MASUK MOD ‘KERAS’

PUTRAJAYA: Penguatkuasaan Polis Diraja Malaysia (PDRM) kini memasuki fasa ‘keras’ dalam usaha memastikan masyarakat patuh kepada pelaksanaan Perintah Kawalan Pergerakan (PKP), kata Menteri Kanan (Kluster Keselamatan) Datuk Seri Ismail Sabri Yaakob.

Beliau berkata meskipun terdapat penurunan jumlah penahanan individu dalam pemeriksaan dan sekatan jalan raya, namun masih ramai yang berdegil dalam mematuhi PKP.

“Mulanya berlembut dan menasihati, selepas itu bertukar kepada tegas dan kini mod pihak polis adalah keras, jadi kita harap rakyat patuh (PKP),” katanya pada sidang media selepas Mesyuarat Jawatankuasa Khas Menteri-menteri Mengenai PKP di sini hari ini. — BERNAMA


TIADA KEJADIAN TANAH RUNTUH DI GOPENG – POLIS

IPOH: Polis menafikan berlakunya tanah runtuh sehingga menyebabkan beberapa kereta yang dalam kesesakan dihempap batu berlaku di Perak, seperti yang ditunjukkan menerusi satu rakaman video.

Ketua Polis Perak Datuk Seri Mohd Yusri Hassan Basri berkata semakan pihaknya mendapati kejadian berkenaan dilaporkan berlaku di luar negara.

“Kejadian itu bukan berlaku di Perak tetapi di luar negara,” katanya ketika dihubungi Bernama hari ini.

Terdahulu, tular rakaman video berdurasi 21 saat memaparkan kejadian tanah runtuh dan terdapat batu yang jatuh dari kawasan bukit lalu menghempap beberapa kereta sehingga remuk dan terbalik ketika hujan lebat.

Video kejadian yang tular di media sosial itu didakwa berlaku di Gopeng namun semakan beberapa portal berita melaporkan, kejadian sebenar berlaku di lebuh raya di Nagaland, India beberapa hari lepas.–AlHijrah Online


PENDAFTARAN PELAJAR IPT KEMASUKAN OKTOBER DITANGGUHKAN

PUTRAJAYA: Kementerian Pengajian Tinggi (KPT) mengumumkan penangguhan pendaftaran secara fizikal atau bersemuka pelajar Institut Pengajian Tinggi (IPT) bagi kemasukan Oktober 2020.

Dalam kenyataan yang dikeluarkan hari ini KPT telah mencadangkan kepada semua IPT melaksanakan pendaftaran pelajar secara dalam talian begitu juga aktiviti Pengajaran dan Pembelajaran (PdP).

Semua IPT juga diminta untuk menangguhkan semua program atau aktiviti yang melibatkan himpunan di dalam kampus.

Kenyataan turut menyebut penangguhan tersebut dilakukan sehingga pengumuman baharu mengenainya dibuat bagi memelihara kesejahteraan dan keselamatan semua pihak.

“Bagi pelajar yang telah berada di kampus dan sedang mengikuti aktiviti akademik, mereka boleh kekal berada di kampus masing-masing.

“Pihak IPT diminta membantu segala keperluan yang diperlukan oleh kumpulan pelajar ini,” jelas kenyataan tersebut.

Para pelajar dan ibu bapa juga boleh merujuk kepada IPT terlibat untuk sebarang pertanyaan tentang tindakan yang perlu diambil seterusnya.

Kementerian turut memaklumkan syarikat-syarikat penerbangan akan melakukan penjadualan semula penerbangan pelajar sehingga 31 Disember 2020 selepas rundingan dilakukan oleh KPT.—AlHijrah Online


LELAKI MAUT DALAM NAHAS TIGA KENDERAAN

KUALA LUMPUR: Seorang lelaki warga tempatan maut dalam nahas melibatkan tiga kenderaan berhampiran pusat membeli-belah Sogo di Jalan Kuching, di sini pagi tadi.

Kejadian kira-kira 6.47 pagi tadi itu melibatkan kenderaan jenis Proton Waja, Perodua Bezza dan Toyota Alphard.

Dalam kenyataan Pusat Gerakan Operasi Kuala Lumpur (PGOKL), pihaknya mengerahkan pasukan operasi dan jentera dari Balai Bomba dan Penyelamat Titiwangsa ke lokasi kejadian selepas menerima panggilan kecemasan.

“Terdapat seorang mangsa lelaki melayu berumur 37 tahun tersepit dan berjaya dikeluarkan oleh anggota bomba.

“Bagaimanapun mangsa telah meninggal dunia setelah disahkan oleh paramedik Hospital Kuala Lumpur,” jelas kenyataan PGOKL hari ini.

Mangsa kemudian diserahkan kepada pihak polis untuk tindakan selanjutnya.–AlHijrah Online


BELLA DALAM KEADAAN BAIK, SIHAT – PEGUAM PEMERHATI TMJ

SEREMBAN: Peguam pemerhati dilantik Tunku Mahkota Johor Tunku Ismail Sultan Ibrahim dalam kes melibatkan remaja perempuan sindrom down dikenali sebagai Bella, melawat remaja itu di sebuah rumah kebajikan di sini hari ini.

Mereka ialah Datuk Baljit Singh Sidhu, Datuk Khairul Anwar Rahmat dan Datuk Ikbal Salam.

Baljit berkata lawatan bagi melihat keadaan Bella di pusat jagaan tersebut adalah yang pertama semenjak dilantik sebagai peguam pemerhati.

Beliau berkata Bella dilihat dalam keadaan baik, sihat dan kecederaan yang dialami semakin sembuh.

“Kami amat gembira melihat keadaan adik Bella kerana perhatian bagus telah diberikan. Kami melakukan tanggungjawab pertama iaitu melihat keadaan adik Bella di sini dan langkah seterusnya kita akan memainkan peranan sebagai pasukan peguam pemerhati.

“Kami juga berharap perkara ini dapat diselesaikan dengan segera dengan berlunaskan undang-undang. Namun ini terpulang kepada jadual mahkamah untuk segerakan perkara sebegini,” katanya kepada pemberita.

Pada 20 April lepas Mahkamah Sesyen Kuala Lumpur membenarkan permohonan peguam yang dilantik oleh Tunku Ismail untuk bertindak sebagai peguam pemerhati dalam perbicaraan kes pengasas Rumah Bonda yang didakwa mengabai dan menganiaya Bella.

Kes Bella tular di media sosial tahun lepas, selepas seorang wanita mendakwa remaja perempuan itu disimbah dengan air panas dan diikat ketika berada di bawah jagaan Rumah Bonda, sebuah rumah kebajikan pertubuhan bukan kerajaan.

Susulan itu, Siti Bainun Ahd Razali, 30, didakwa atas pertuduhan mengabai dan menganiaya remaja perempuan berusia 13 tahun itu sehingga menyebabkan mangsa mengalami kecederaan fizikal serta emosi.

Perbicaraan kes itu bersambung pada 30 Mei ini.–AlHijrah Online


MUSAADAHCOVID19: LEBIH 200,000 UMAT ISLAM DIBANTU – ZULKIFLI

KUALA LUMPUR: Lebih 200,000 umat Islam di seluruh negara menerima bantuan melalui misi MusaadahCovid19 sepanjang Perintah Kawalan Pergerakan (PKP) pada Mac dan April lalu.

Menteri di Jabatan Perdana Menteri (Hal Ehwal Agama), Senator Datuk Dr Zulkifli Mohamad Al-Bakri berkata, bantuan berjumlah RM132 juta dibelanjakan agensi-agensi agama di JPM (Hal Ehwal Agama) itu, turut membabitkan lebih 2,000 penerima bukan Muslim.

Katanya, bantuan kepada bukan Muslim itu termasuk 15 keluarga dari Desa Mentari Petaling Jaya.

“Saya mendapat kiriman mesej sahabat saya, Reverend Jonathan Jesudas dari Tamil Methodist Church Petaling Jaya tentang 15 keluarga bukan Muslim di Desa Mentari, PJ yang memerlukan bantuan barangan asas dalam tempoh PKPB.

“Alhamdulillah, pada hari ini (semalam) saya dimaklumkan bantuan khusus daripada JPM (Hal Ehwal Agama) telah sampai kepada mereka melalui NGO yang telah diamanahkan untuk menyampaikan bantuan tersebut,” kata Zulkifli dalam entri di Facebook beliau.

Zulkifli berkata dalam soal bantuan kemanusiaan, pihaknya bersikap “buta” agama, bangsa dan warna kulit.

“Itulah semangat rakyat Malaysia. Moga kita sama-sama dapat mengharungi ujian ini hingga pengakhirannya,” katanya.

Kerajaan menguatkuasakan PKP sejak 18 Mac lalu sebelum melaksanakan Perintah Kawalan Pergerakan Bersyarat (PKPB) dari 4 Mei hingga 9 Jun bagi membendung penularan wabak COVID-19. — AlHijrah Online


Pencemaran kimia: 92 tabika, taska ditutup

PASIR GUDANG – Sebanyak 92 tabika dan taska turut diarah tutup
berkuatkuasa pada tarikh yang sama dengan penutupan sekolah di Pasir
Gudang di sini susulan pencemaran bahan kimia di Sungai Kim Kim.

Exco
 Kesihatan, Alam Sekitar dan Pertanian, Dr Sahruddin Jamal berkata,
jumlah berkenaan membabitkan 64 tabika dan 1 taska di Parlimen Pasir
Gudang, 25 tabika dan 1 taska di Parlimen Tebrau dan 1 tabika di
Parlimen Tenggara.

Menurutnya, menerusi kenyataan yang
dikeluarkan oleh Menteri Pendidikan, Dr Maszlee Malik kesemua 111
sekolah yang diarahkan tutup serta merta sejak 14 Mac lalu masih belum
boleh dibuka sehingga ke satu tarikh yang akan diumumkan Kementerian
Pendidikan Malaysia (KPM).

“Keputusan ini dibuat setelah beliau
diberi taklimat oleh agensi yang terlibat. Pihak KPM akan sentiasa
mengemas kini sebarang informasi terkini dari semasa ke semasa berkaitan
 insiden ini.

“Sementara kualiti udara di Pasir Gudang semakin
pulih dan pemantauan berterusan dijalankan oleh pasukan pemantau
Kementerian Tenaga, Sains, Teknologi, Alam Sekitar dan Perubahan Iklim
(MESTECC) bagi memastikan keadaan benar-benar stabil.

“Pemantauan telah dilakukan di 42 buah sekolah oleh 30 pasukan pemantau MESTECC di sekitar Pasir Gudang.

“Pemantauan
 berkenaan dibuat pada jam 12 tengah hari, 3 petang dan 6 petang pada 17
 Mac oleh anggota Jabatan Alam Sekitar (JAS) dan Jabatan Kimia
Malaysia,” katanya dalam satu kenyataan, hari ini.

Tambahnya, secara keseluruhannya, hampir semua sekolah menunjukkan nilai Volatile Organic Compound (VOC) 0 peratus.

Namun
 hanya bacaan di Sekolah Kebangsaan Taman Rinting 3 yang menunjukkan
sekali sahaja bacaan VOC pada kadar 5 ppm dan 3 ppm pada jam 3 petang di
 aras bawah dan aras satu sekolah tersebut semasa pemantauan Ahad lalu.

Katanya,  tiada bacaan hidrogen disulfida (H2S) dicatatkan di semua sekolah dan  beliau turut memaklumkan pemantauan pada waktu yang sama akan dilakukan  secara berterusan. – SINAR HARIAN


MALAYSIA REKOD JANGKITAN BAHARU COVID-19 TERTINGGI DENGAN 9,353 KES

KUALA LUMPUR: Kes jangkitan baharu COVID-19 di Malaysia merekodkan angka paling tinggi iaitu sebanyak 9,353.

Ia juga merupakan hari kedua berturut-turut kes positif baharu COVID-19 di Malaysia melebihi angka 9,000.

Selangor kekal menjadi penyumbang tertinggi kes jangkitan baharu dengan 4277 kes diikuti Kuala Lumpur 1,398 kes, Melaka 835 kes, Negeri Sembilan 638 kes, Johor 399 kes Kedah 364 kes, Sarawak 352 kes, Sabah 251 kes, Pahang 247 kes, Pulau Pinang 180 kes dan Perak 145 kes.

Negeri yang mencatatkan kes baharu kurang tiga angka pula Kelantan dengan 89 kes, Labuan 85 kes, Terengganu 50 kes, Putrajaya 39 kes dan Perlis empat kes.

Pertambahan kes hari ini menjadikan jumlah kumulatif kes di negara ini meningkat kepada 827,191 kes. — AlHijrah Online


AGONG, PERMAISURI BERANGKAT TUNAI HAJI

KUALA LUMPUR: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Azizah Aminah Maimunah Iskandariah hari ini berangkat ke Tanah Suci untuk menunaikan ibadah haji.

Turut mengiringi, Pemangku Raja Pahang Tengku Hassanal Ibrahim Alam Shah Al-Sultan Abdullah Ri’ayatuddin Al-Mustafa Billah Shah.

Majlis keberangkatan Seri Paduka berdua yang diadakan di Istana Negara dihadiri Yang Dipertua Negeri Melaka Tun Mohd Ali Rustam, Perdana Menteri Datuk Seri Anwar Ibrahim dan isteri Datuk Seri Dr Wan Azizah Wan Ismail.

Pada majlis itu, Mufti Wilayah Persekutuan Datuk Prof Madya Dr Luqman Abdullah memimpin bacaan doa, disusuli laungan azan oleh Pembantu Hal Ehwal Islam Istana Negara Mohd Mustafidurrohman Mohd Syahroni.

Sebelum berangkat, Al-Sultan Abdullah dan Tunku Azizah bersalaman bersama kakitangan Istana Negara.

Yang di-Pertuan Agong juga sempat berpesan kepada Perdana Menteri untuk menjaga negara.

Seri Paduka berdua dijadual berada di Tanah Suci dari 21 Jun hingga 2 Julai.

Turut hadir Panglima Angkatan Tentera Jen Tan Sri Affendi Buang, Ketua Polis Negara Tan Sri Acryl Sani Abdullah Sani dan Ketua Setiausaha Negara Tan Sri Mohd Zuki Ali.

Kerajaan Arab Saudi mengumumkan hari Wukuf, yang merupakan kemuncak haji, adalah pada Selasa, 27 Jun, manakala Hari Raya Aidiladha disambut pada Rabu, 28 Jun.

Umat Islam di Malaysia pula akan menyambut Aidiladha pada 29 Jun. — AlHijrah Online


AKSI BIADAP THE 1975: PDRM AKAN BERURUSAN DENGAN PIHAK BERKUASA UK

KUALA LUMPUR: Polis Diraja Malaysia (PDRM) akan berurusan dengan pihak berkuasa United Kingdom (UK) sekiranya terdapat proses pendakwaan berhubung aksi tidak senonoh kumpulan muzik British, The 1975 di konsert Good Vibes Festival 2023 yang diadakan di Sepang, baru-baru ini.

Timbalan Ketua Polis Negara, Datuk Seri Ayob Khan Mydin Pitchay berkata kes itu tidak akan melibatkan Polis Antarabangsa (Interpol) kerana bukan jenayah berat seperti bunuh dan culik.

“Kesalahan ini juga dilakukan di Malaysia, bukan di luar negara jadi kita tidak boleh memohon notis merah daripada Interpol untuk kes seperti ini. Jadi PDRM akan berurusan dengan pihak berkuasa UK,” katanya dalam sidang media hari ini.

Dalam pada itu katanya terdapat pihak yang mendakwa PDRM lambat mengambil tindakan terhadap kumpulan berkenaan.

Beliau menjelaskan bahawa kumpulan itu telah pulang ke negara asal selepas enam jam membuat persembahan.

“Insiden berlaku pada 21 Julai pada jam 11.30 malam, difahamkan selepas insiden berkenaan konsert terbabit dihentikan dan kumpulan ini berlepas pulang ke UK pada jam 5.30 pagi.

“Jadi dalam tempoh enam jam sahaja mereka sudah berlepas pulang dan laporan polis pertama yang diterima adalah pada keesokan hari pada jam 2 petang, jadi kita tidak sempat mengambil tindakan kerana mereka sudah berlepas balik,” katanya dalam satu sidang media, hari ini.

Ayob Khan mengulas, setakat ini pihaknya telah menerima 18 laporan berhubung kejadian degan lapan daripada kontinjen Selangor dan 10 daripada kontinjen luar.

Dalam masa yang sama, polis telah mengambil 13 keterangan di mana enam daripada pengadu, enam daripada Agensi Pusat Permohonan Penggambaran Filem Dan Persembahan Artis Luar Negara (PUSPAL) dan seorang penganjur.

“Siasatan dijalankan mengikut Seksyen 509, Seksyen 504 Kanun Keseksaan dan Seksyen 14 Akta Kesalahan-Kesalahan Kecil,” katanya.

Sebelum ini, vokalis kumpulan The 1975, Matty Healy dikatakan memegang botol arak ketika berada di atas pentas selain berkelakuan lucah dan membuat ucapan menghina undang-undang Malaysia berkaitan Lesbian, Gay, Biseksual dan Transgender (LGBT).—AlHijrah Online


PENCARIAN TITAN: PENGAWAL PANTAI AS ‘AMBIL LANGKAH BERJAGA-JAGA’ JIKA MAYAT DITEMUKAN

LONDON: Penyiasat yang menjalankan siasatan letupan kapal selam Titan “mengambil semua langkah berjaga-jaga” sekiranya mereka menemukan mayat di dasar laut.

Kapten Jason Neubauer yang mempengerusikan siasatan Pengawal Pantai AS mengenai letupan Titan membuat kenyataan itu ketika aspek mencari dan menyelamat bagi tindak balas tamat.

Operasi menyelamat diteruskan dan penyiasat telah memetakan tapak kemalangan itu, kata Neubauer pada sidang media di Boston, menurut Agensi Berita Jerman (dpa).

Beliau juga berkata penubuhan Lembaga Penyiasatan Marin adalah siasatan peringkat tertinggi yang dikendalikan oleh Pengawal Pantai AS. Tidak jelas tempoh masa yang diperlukan.

Penyiasat bekerjasama rapat dengan Cawangan Penyiasatan Kemalangan Marin UK serta Lembaga Keselamatan Pengangkutan Kebangsaan AS, Lembaga Keselamatan Pengangkutan Kanada dan Lembaga Penyiasatan Korban Marin Perancis.

Neubauer memberitahu media: “Saya tidak membincangkan butiran operasi pemulihan tetapi kami mengambil semua langkah berjaga-jaga di lokasi jika kami menemui mana-mana mayat manusia.

“Pada masa ini keutamaan siasatan adalah untuk mendapatkan semula barang-barang dari dasar laut,” katanya.

Neubauer menambah siasatan boleh membawa kepada peraturan yang lebih ketat.

Jutawan Britain, Hamish Harding antara lima penumpang Titan maut dalam kejadian itu yang turut meragut nyawa Shahzada Dawood, anak lelakinya, Suleman dan ketua pegawai eksekutif serta pengasas OceanGate, Stockton Rush serta warga Perancis, Paul-Henry Nargeolet.

Sementara itu, Superintendan Kent Osmond dari Royal Canadian Mounted Police (RCMP) berkata satu pasukan penyiasat telah ditubuhkan untuk menentukan sama ada siasatan jenayah akan dilakukan.

Pegawai itu berkata temu bual diadakan dengan individu di atas kapal sokongan utama Titan,Polar Prince, pada Sabtu sebagai sebahagian daripada siasatan.–AlHijrah Online


I-SINAR TANPA SYARAT DIJANGKA DIUMUM MINGGU DEPAN

KUALA LUMPUR: Kementerian Kewangan dijangka akan mengumumkan pengeluaran i-Sinar tanpa syarat pada Isnin depan.

Memetik laporan Astro AWANI, perbincangan sedang dijalankan bagi mencari jalan untuk Kumpulan Wang Simpanan Pekerja (KWSP) menyediakan peruntukan bagi pengeluaran tanpa syarat.

“MoF (Kementerian Kewangan) nyatakan veto untuk menyokong pelaksanaan pengeluaran i-Sinar tanpa syarat. KWSP sedang berbincang tentang jumlah sebenar pengeluaran i-Sinar tanpa syarat.

“Perkiraan awal mendapati, KWSP jangkakan memerlukan RM108 bilion berbanding RM55 bilion jika i-Sinar bersyarat,” kata sumber.

Selain itu perbincangan turut dibuat berhubung struktur pembayaran termasuk sekiranya ia dibayar secara bersekali.

“Jika dibuat bayaran sekali, KWSP perlu menarik beberapa pelaburan di luar negara untuk menyokong proses pembayaran itu,” kata sumber. — AlHijrah Online

KREDIT – ASTRO AWANI


WANITA BERHIJAB PERTAMA DI PARLIMEN ISRAEL

Iman Yassin Khatib, 55, wanita berhijab pertama di Parlimen Israel berikrar tuntut hak minoriti Arab. Ikuti laporan Berita AlHijrah 8 Mac 2020. — AlHijrah Online


APA MOTIF G25 TERUS PERSOAL PENUBUHAN JAKIM

PUTRAJAYA: Menteri di Jabatan Perdana Menteri Datuk Seri Dr Mujahid Yusof hari ini mempersoalkan motif kumpulan bekas penjawat awam (G25) yang terus membangkitkan isu berhubung penubuhan Jabatan Kemajuan Islam Malaysia (Jakim) walaupun mereka telah diberikan penjelasan terperinci sebelum ini.

Beliau berkata antara yang telah diperjelaskan dalam dua pertemuan bersama G25 pada Nov tahun lepas dan 2018 adalah mengenai penubuhan, penguatkuasaan dan peruntukan yang diterima Jakim.

“Saya tidak faham kenapa isu ini masih berlegar. Ini bukan soal mereka (G25) tidak hormat Islam, tetapi persepsi yang dibina boleh menimbulkan rasa khuatir pihak tertentu kepada kumpulan tersebut,” katanya kepada pemberita selepas majlis perhimpunan agensi-agensi di bawah Menteri di Jabatan Perdana Menteri semalam.

Media pada Sabtu melaporkan dakwaan G25 bahawa penubuhan Jakim dan Majlis Bagi Hal Ehwal Ugama Islam Malaysia (MKI) tidak mengikut perlembagaan kerana tiada peruntukan untuk agensi berkenaan ditubuhkan di peringkat nasional.

Mujahid menjelaskan kewujudan Jakim adalah berkaitan pentadbiran agama di peringkat Persekutuan, bermula sebagai Unit Agama Jabatan Perdana Menteri dan bertukar kepada Bahagian Hal Ehwal Islam (BAHEIS) sebelum dinaik taraf kepada sebuah jabatan dikenali sebagai Jakim pada 1997.

Mengenai peruntukan RM1.2 bilion dan RM1.3 bilion yang diterima Jakim pada 2019 dan tahun ini, Mujahid menjelaskan 60 peratus daripada peruntukan itu digunakan untuk membayar gaji imam dan guru agama di seluruh negara, manakala baki 40 peratus untuk urusan pentadbiran Jakim termasuk gaji kakitangan. — BERNAMA


MAIS TERUS DAKWAH KOMUNITI LGBT

KOTA BHARU: Majlis Agama Islam Selangor (MAIS) terus berdakwah kepada komuniti LGBT (Lesbian, Gay, Biseksual dan Transgender) melalui program Kembara Mahabbah Komuniti Disayangi yang diadakan di Kelantan selama tiga hari bermula 21 Feb lalu.

Seramai 29 peserta dari
kalangan komuniti LGBT mengikuti program MAIS yang dijalankan Bahagian
Pemulihan Riqab di Masjid Beijing, Masjid Sultan Ismail Petra, Muzium Islam
Kelantan dan Pondok Maahad Diniah Pasir Tumbuh.

Pengarah Pembangunan Sosial MAIS, Suhaimi Ismail berkata program itu bertujuan memberi pendedahan ilmu agama dan aspek kesihatan, selain menghilangkan prasangka negatif dalam kalangan komuniti LGBT.

“Program ini diharapkan dapat mengubah persepsi negatif masyarakat terhadap komuniti ini dalam membantu menjadi Muslim yang taat pada agama dan berjaya di masa akan datang,” kata Suhaimi dalam kenyataan dimuatnaik di Facebook MAIS.

Antara aktiviti dijalankan sepanjang program itu adalah solat berjemaah, tazkirah agama, slot kuiz agama dan sesi muhasabah diri. – AlHijrah Online


AMBIL LANGKAH KESELAMATAN SEMASA MUSIM PERAYAAN

KUALA LUMPUR, 26 Jun – Tenaga Nasional Berhad (TNB) menasihati orang ramai supaya menitikberatkan aspek keselamatan elektrik semasa membuat persiapan untuk sambutan Aidilfitri.

Pengurus Besar Kanan (Hal Ehwal Korporat dan Komunikasi) TNB Datuk Ir Mohd Aminuddin Mohd Amin berkata pengguna disarankan mengambil langkah-langkah pencegahan ketika menggunakan peralatan elektrik ketika berada di rumah bagi mengelakkan sebarang kejadian tidak diingini.

“Pengguna disarankan tidak membebankan soket dengan menggunakan adapter elektrik secara berlebihan untuk mengelakkan bebanan elektrik yang tinggi sehingga boleh menyebabkan berlakunya gangguan bekalan.

“Sekiranya pendawaian elektrik tambahan diperlukan, jangan melakukan sambungan sendiri sebaliknya dapatkan khidmat kontraktor elektrik yang berdaftar dengan Suruhanjaya Tenaga,” katanya dalam kenyataan di sini, hari ini.

Penggunaan wayar sambungan tambahan harus dijauhi dari kawasan yang berair, orang ramai juga diminta agar tidak membaiki atau mengubah suai peralatan elektrik sendiri, melakukan pemasangan suis elektrik dengan tangan basah dan sentiasa memastikan peralatan elektrik dalam keadaan baik, katanya.

BERNAMA


PEMBAYARAN BANTUAN KHAS KEWANGAN AIDILFITRI DIAWALKAN

SHAH ALAM: Pembayaran Bantuan Khas Kewangan Aidilfitri (BKKA) 2023 kepada pegawai perkhidmatan awam dan pesara kerajaan diawalkan daripada 17 April kepada 14 April.

Ketua Pengarah Perkhidmatan Awam Datuk Dr Zulkapli Mohamed berkata, perubahan tarikh dibuat setelah mengambil kira keprihatinan dalam membantu meringankan beban penjawat awam dan pesara kerajaan untuk membuat persediaan bagi menyambut perayaan tidak lama lagi.

“Tertakluk kepada penerimaan pakai oleh pihak berkuasa masing-masing, arahan ini pada keseluruhannya dipanjangkan kepada semua perkhidmatan awam negeri, pihak berkuasa berkanun dan pihak berkuasa tempatan,” katanya dalam satu surat rasmi hari ini.

Sebelum ini Perdana Menteri Datuk Seri Anwar Ibrahim semasa membentangkan Belanjawan 2023 Februari lalu memaklumkan, pemberian BKKA adalah satu langkah keprihatinan kerajaan dalam membantu penjawat awam membuat perancangan dan persiapan awal bagi menyambut Hari Raya.

Semua penjawat awam gred 56 ke bawah yang masih berkhidmat sehingga 17 April 2023 termasuk lantikan 87 kontrak akan menerima RM700.

Manakala RM350 akan diberikan kepada pesara perkhidmatan awam.—AlHijrah Online


PEMANDU JENTOLAK MAUT DIHEMPAP TEMBOK BATU

PETALING JAYA: Seorang pemandu jentolak maut dihempap tembok batu di sebuah tapak pembinaan berhampiran Flora Damansara, Jalan PJU 8, Damansara Perdana di sini tengah hari tadi.

Mangsa merupakan warga Bangladesh berusia 32 tahun disahkan meninggal dunia di lokasi kejadian selepas mengalami kecederaan parah di bahagian kepala dan badan.

Menurut Komander Operasi, Pegawai Bomba Kanan (PBK) II Mahathir Sakdom, pihaknya menerima panggilan kecemasan berhubung insiden kira-kira jam 11.44 pagi tadi.

Pihaknya mengerahkan lapan pegawai serta anggota bersama sebuah jentera dari Balai Bomba dan Penyelamat Damansara untuk ke lokasi kejadian.

Bomba berjaya mengeluarkan mayat mangsa selepas kira-kira 30 minit dengan bantuan kren.

Punca kejadian masih dalam siasatan dan mayat telah dibawa ke Pusat Perubatan Universiti Malaya (PPUM) untuk dibedah siasat.—AlHijrah Online


GERHANA BULAN PENUH ‘SUPER FLOWER BLOOD MOON’ 26 MEI INI

KUALA LUMPUR: Fenomena gerhana bulan penuh ‘Super Flower Blood Moon’ akan berlaku pada Rabu, 26 Mei ini, antara jam 4.47 petang hinga 9.50 malam.

Dalam satu kenyataan Agensi Angkasa Malaysia (MYSA), orang ramai berpeluang menyaksikan fenomena tersebut ketika ia telah mencapai fasa gerhana separa bagi penduduk di Sabah dan Sarawak manakala bagi kebanyakan kawasan di Semenanjung, fenomena tersebut hanya kelihatan ketika fasa gerhana telah maksimum.

“Gerhana bulan penuh akan berlaku selepas bulan berada pada kedudukan yang paling hampir dengan bumi (perigee) dengan jarak 357,309 kilometer (km).

“Fenomena ini dapat dilihat secara keseluruhan di timur Australia, New Zealand dan Kepulauan Pasifik, termasuk Hawaii,” katanya.

Fenomena ‘𝙎𝙪𝙥𝙚𝙧 𝙁𝙡𝙤𝙬𝙚𝙧 𝘽𝙡𝙤𝙤𝙙 𝙈𝙤𝙤𝙣’ akan menyebabkan Bulan kelihatan berwarna kemerahan selama kira-kira 14 minit pada fasa gerhana penuh.

Orang ramai boleh turut melihat fenomena gerhana bulan di laman Facebook dan Youtube Planetarium Negara pada hari kejadian.—AlHijrah Online


DUA BERADIK MAUT DALAM NAHAS KENDERAAN

BENTONG: Dua beradik maut sementara tiga yang lain termasuk ibu bapa mereka cedera, selepas kereta yang dinaiki keluarga itu terbabas sebelum terbalik di Kilometer 44.1 Lebuhraya Kuala Lumpur-Karak, di sini, awal pagi tadi.

Ketua Jabatan Siasatan dan Penguatkuasaan Trafik Pahang Kamarulzaman Jusoh berkata, kemalangan itu berlaku kira-kira jam 3.20 pagi dan keluarga tersebut dalam perjalanan dari Shah Alam, Selangor ke Kelantan.

Mangsa yang disahkan meninggal dunia di lokasi kejadian merupakan Wafa Safia Mohd Hairy, 17, dan adiknya Adam Haiqal, 12.

Sementara bapa mangsa, Mohd Hairy Ahmad, 44, mengalami kecederaan pada tulang belakang dan isterinya, Zuraini Zolkifli, 44, retak di bahagian tangan kanan manakala anak bongsu pasangan itu Fahmi Eyman, 10, juga dilaporkan cedera parah di bahagian kepala.

Menurut Kamarulzaman, keluarga tersebut dalam perjalanan pulang ke kampung sebelum kenderaan dinaiki mereka terbabas semasa cuba memotong kenderaan lain berhampiran sebuah selekoh.

“Keadaan jalan yang licin juga dipercayai menyebabkan pemandu berhadapan kesukaran mengawal kenderaan sebelum kereta itu berpusing beberapa kali sebelum terbalik,” katanya seperti dilapor BERNAMA.

Mayat mangsa dibawa ke Hospital Bentong bagi bedah siasat manakala mangsa yang cedera turut dibawa ke hospital sama untuk mendapatkan rawatan selepas keputusan saringan COVID-19 diperoleh.–AlHijrah Online


Dendam atau benci

Adakah akibat dari media sosial dan berita palsu yang menyebabkan Brenton Tarrant melakukan pembunuhan beramai-ramai ke atas umat Islam di dalam masjid di New Zealand baru-baru ini?

Peristiwa ini jelas menunjukkan pengaruh media yang bebas mencanang Islamofobia telah terbukti memberikan kesan buruk kepada emosi dan kewajaran tindakan seseorang.

Wajarkah lima puluh nyawa umat Islam gugur dalam
masa kurang daripada dua minit hasil dari laungan Islamofobia yang diuar-uarkan?

Inilah akibatnya apabila kebencian disusuli oleh dendam!

Secara umum, istilah dendam diertikan sebagai tindakan
yang boleh mendatangkan musibah kepada seseorang melalui tindak balas untuk
mencari kepuasan. Sementara kebencian merujuk kepada perasaan tidak suka kepada
sesuatu kerana perbezaan identiti atau berada dalam keadaan tertekan atau terancam.

Ramai pakar psikologi berpendapat bahawa
seseorang berdendam untuk mencari keadilan kerana ia terasa dianiayai. Melepaskan
dendam adalah salah satu cara untuk mempertahankan diri atau untuk mengawal sesuatu
perkara negatif dari diulangi.

Pandangan seperti ini logik, tetapi tidak
semua yang logik adalah benar dan beretika.

Tidak kurang juga sejumlah pakar yang
menyimpulkan bahawa orang yang berdendam berasa yakin tindakannya dapat memberi
kepuasan dan meredakan emotional pain.
Di sebalik manfaatnya, adakah ia wajar dilakukan?

Pakar tidak mempertikaikan bahawa orang yang memaafkan
dan tidak membalas dendam akan lebih tenang. Mereka juga didapati lebih mudah untuk
menerima kepelbagaian dan mempunyai emotional
intelligence yang tinggi.

Sebaliknya orang yang membalas dendam akan berasa tertekan, resah dan gelisah. Terutama sekali apabila orang yang didendaminya dirasakan tidak mendapat balasan yang setimpal.

Pakar psikologi dan sosiologi sependapat
bahawa keinginan seseorang untuk berdendam akan berkurangan selari dengan
kefahaman dan kesedarannya mengenai sesuatu kesulitan yang sedang dihadapi. Dari
sudut Cognitive Dissonance Psychology
pula, adalah jelas bahawa perasaan membenci atau berdendam bergantung kepada
tafsiran seseorang mengenai kesan sesuatu tindakan terhadap dirinya.

Dalam keghairahan mempolitikkan isu-isu yang
melanda masyarakat, ramai pemimpin yang terlanjur dan tidak sedar bahawa mereka
telah menanamkan perasaan kebencian dan mewajarkan sikap berdendam.

Semua pihak kelihatan bertindak wajar untuk
mempertahankan reputasi kumpulannya dari menjadi bahan cacian dan momokan.
Namun, jika diperhalusi, kitaran tindak balas yang dilontar antara kumpulan jelas
mempamerkan ciri-ciri kebencian dan dendam yang sangat berbisa.

Adakah tindakan sedemikian merupakan satu keperluan
dalam budaya berpolitik dog eats dog?
Atau, perbuatan ini sudah menjadi darah daging yang sukar untuk dibuang?

Kesannya, rakyat turut terkesan dengan
kekotoran tindakan benci-membenci dan berdendam. Minda mereka menjadi lali dan
tidak lagi sensitif ketika menerima hasutan. Pembudayaan negatif yang bermula
dari pemimpin pasti akan meninggalkan implikasi buruk kepada sosiobudaya
masyarakat.

Inikah rupa bentuk sikap generasi pelapis yang
akan menerajui negara pada masa hadapan?

Mengapa keinginan untuk berdendam begitu kuat
dan terdesak dalam platform politik? Adakah
kerana keegoan, kepincangan nilai-nilai moral, atau adab dan akhlak
sudah tidak relevan lagi dalam percaturan mencari pengaruh dan berpolitik!

Tindakan mengaut keuntungan melalui budaya
jijik dan kurang matang seperti ini perlu dibanteras. Jika tidak, tindakan ini akan
memberi kesan negatif kepada keharmonian hubungan rakyat di negara ini.

Tidak siapa boleh menafikan, fenomena
berdendam dan membenci bukan dari syariat Islam.

Islam meletakkan garis panduan yang jelas
apabila seseorang ingin bertindak balas dalam perkara-perkara berkaitan jenayah
berdasarkan hukum Qisas. Ia bukan satu bentuk kebencian atau dendam. Pelaksanaan,
ketentuan dan keputusan untuk bertindak dipandu oleh syarat-syarat yang telah ditetapkan
oleh syariat Islam. Hasil daripada hukum qisas, orang yang teraniaya akan
terbela sementara si pelaku akan terselamat di akhirat.

Sebaliknya, dalam soal membenci dan berdendam dengan lontaran
hujah saling memfitnah, mencela dan menghina adalah sama sekali tidak
dibenarkan dalam Islam. Tetapi inilah yang menjadi trend politik hari ini!

Ada pihak yang berasa rugi dan tertekan jika tidak mempromosikan
kebencian. Ada pihak yang berasa kurang sempurna jika tidak melepaskan dendam. Kesannya,
masyarakat yang rosak akhlak akan terus berkembang biak.

Adakah moraliti individu seperti ini yang perlu diteladani dan
dijadikan pemimpin?

*Dr Yahya Mat Som adalah pakar dalam bidang Pembangunan Personal dan Profesional (Cognitive Dissonance Psychology)

PENAFIAN:Hijrah Online tidak bertanggungjawab terhadap pendapat yang diutarakan melalui rencana ini. Ia adalah pandangan peribadi penulis dan tidak semestinya menggambarkan pendirian kami. Segala risiko akibat komen yang disiarkan menjadi tanggungjawab penulis.


POLIS JUMPA TIGA BOM BUATAN SENDIRI DI JALAN KLANG LAMA

KUALA LUMPUR: Polis menjumpai tiga paip plastik (PVC) yang diubah suai menjadi bom buatan sendiri di hadapan sebuah kedai di Jalan Klang Lama selepas menerima laporan berhubung insiden letupan di premis itu awal pagi tadi.

Ketua Polis Daerah Brickfield ACP Amihizam Shukor berkata laporan berhubung insiden itu diterima pada kira-kira 6 pagi melalui panggilan telefon daripada pengawal keselamatan di lokasi kejadian.

“Pemeriksaan anggota polis telah menemukan tiga paip PVC berwarna putih yang telah diubah suai menjadi bahan letupan selain alat kawalan jauh yang digunakan untuk meletupkan bom berkenaan.

“Siasatan lanjut menemukan tiga kesan cap jari di lokasi kejadian dan pemeriksaan terhadap kamera litar tertutup berjaya mengesan pergerakan dua suspek lelaki di kawasan berkenaan,” menurutnya dalam kenyataan hari ini.

Beliau berkata kes disiasat mengikut Seksyen 6 Akta Bahan Letupan 1957 yang membawa hukuman maksimum penjara tujuh tahun dan denda RM10,000 atau kedua-duanya, jika sabit kesalahan.

Katanya orang ramai yang mempunyai maklumat mengenai insiden itu diminta hadir ke balai polis berkenaan atau menghubungi Hotline Polis Brickfields di talian 03-2297 9222, Hotline Polis Kuala Lumpur di talian 03-2115 9999. — AlHijrah Online


Terima kasih Mr. Presiden!

RATA-RATA rakyat Malaysia terkejut, kecewa dan marah apabila Presiden Amerika Syarikat (AS) Donald Trump mengumumkan dua minggu lepas  Washington mengiktiraf Bukit Golan adalah milik Israel.

Pengumuman White House ini membawa implikasi bahawa dasar luar AS mengenai Bukit Golan selepas ini menjurus kepada Israel adalah pemiliknya walaupun masyarakat antarabangsa menyatakan sebaliknya.

Perlu diperjelaskan selepas Israel menewaskan tentera negara Arab dalam Perang Enam Hari pada 1967, rejim tersebut telah merampas beberapa wilayah negara Arab iaitu Bukit Golan dari Syria, Semenanjung Sinai dan Gaza dari Mesir dan Tebing Barat dari Jordan. Sinai kembali menjadi milik Mesir pada 1979 ekoran perjanjian dimeterai diantara Mesir dan Israel.

Tentera Israel pula berundur dari Gaza pada 2005 tetapi cengkaman ketenteraan tetap dikenakan walaupun Gaza sudah mempunyai kerajaan pemerintah. Sementara itu melalui Perjanjian Oslo pada 1993, Pertubuhan Pembebasan Palestin (PLO) diberi mandat untuk mentadbir Tebing Barat.

Mengapa dihujahkan ada hikmahnya apabila Trump mengiktiraf secara rasmi pemilikan Bukit Golan kepada Israel kerana itulah dasar Amerika selama ini.

Walaupun presiden AS sebelum Trump tidak menzahirkan dasar itu secara  rasmi, tetapi hakikatnya AS mengiktiraf secara tersirat walaupun  masyarakat antarabangsa melalui Pertubuhan Bangsa-Bangsa Bersatu (PBB)  tidak mengiktiraf Bukit Golan adalah milik Israel.

Serupa juga apabila Trump mengumumkan secara rasmi pada Disember 2017 untuk memindahkan pejabat kedutaan AS di Tel Aviv ke Baitulmaqdis, reaksi rakyat Malaysia adalah serupa iaitu terkejut, kecewa dan marah.

Seperti mana negara Arab kehilangan Bukit Golan, Semenanjung Sinai dan Gaza serta Tebing Barat akibat tewas dalam perang 1967, Baitulmaqdis Timur dibawah kawalan Jordan sebelum perang 1967 meletus turut dirampas oleh Israel.

Dari segi diplomatiknya arahan perpindahan ini ditafsirkan
sebagai AS mengiktiraf Baitulmaqdis Timur milik Israel sedangkan status bandar
bersejarah tersebut sepatutnya diputuskan oleh pihak yang bertelagah iaitu
Palestin dan Israel dan bukannya secara unilateral seperti yang dibuat oleh AS.

Banyak lagi dasar Trump yang tidak adil kepada negara dan umat Islam, antaranya  larangan penerimaan pelarian dari negara Islam.

Sebenarnya dasar berat sebelah ini sudah lama diamalkan secara tersirat oleh White House tetapi Trump yang dianggap sering membuat keputusan secara unilateral dan semberono hanya melakukakan secara tersurat apa yang tersirat selama ini.

Tindakan Trump dianggap berat sebelah dan dilakukan secara semberono kerana enggan mendengar cadangan dari penasihat Timur Tengah  terutama sekali negara Arab yang berkeupayaan untuk memberi tekanan kepada AS supaya lebih berlaku adil.

Jika Trump mengambil pendekatan seperti mana Barack Obama atau George W. Bush sebelum ini yang mengamalkan dasar berat sebelah tetapi secara tersirat, tekanan dari negara Arab sukar untuk dikenakan.

Sebaik sahaja Trump mengumumkan perpindahan pejabat kedutaan mereka di Tel Aviv, Liga Arab telah mengeluarkan amaran terhadap mana-mana negara yang menuruti jejak langkah AS, negara Arab akan memutuskan hubungan dagang dengan negara berkenaan.

Kesannya setakat hari ini hanya beberapa negara seperti Australia dan Brazil yang mengumumkan akan memindahkan kedutaan mereka ke Baitulmaqdis tetapi pengumuman tersebut tinggal pengumuman tanpa langkah berpindah secara fizikal dilakukan.

Negara Arab dianggap paling efektif untuk memaksa AS bertindak lebih adil kerana faktor sektor industri pertahanan AS. Selain itu, ia mempunyai pengaruh yang kuat terhadap ekonomi dan politik AS, tetapi tidak sehebat pengaruh Israel, telah mula bertindak melalui Liga Arab demi memberi tekanan kepada AS.

Negara Arab seperti Arab Saudi, Qatar dan Emiriah Arab
Bersatu (UAE) adalah antara negara pembeli senjata utama AS. Jika tiga negara
Arab ini mengurangkan jumlah perolehan senjata dari AS, industri pertahanan
yang menyediakan pekerjaan kepada lebih 3 juta rakyat AS akan terjejas. Sekali
gus senario seperti ini akan memberi kesan bukan sahaja ekonomi Amerika tetapi
juga politik terutama sekali jawatan presiden AS.

Sebab itu dikatakan ada baiknya kepada dunia Islam bahawa AS mempunyai presiden seperti Trump kerana setiap tindak tanduk beliau walaupun dianggap kasar dalam dunia diplomasi antarabangsa, tetapi hakikatnya itulah dasar sebenar AS terhadap apa jua yang berkait dengan Islam. Terima kasih Mr. Presiden!

*Dr Azmi Hassan adalah Geostrategis Universiti Teknologi Malaysia (UTM)

PENAFIAN:Hijrah Online tidak bertanggungjawab terhadap pendapat yang diutarakan melalui rencana ini. Ia adalah pandangan peribadi penulis dan tidak semestinya menggambarkan pendirian kami. Segala risiko akibat komen yang disiarkan menjadi tanggungjawab penulis.


PEMANDU MABUK REMPUH RESTORAN DITAHAN POLIS

KUALA LUMPUR: Seorang lelaki dipercayai mabuk yang merempuh ruang makan di luar sebuah restoran hingga mengakibatkan lapan individu cedera di Jalan Klang Lama, di sini malam tadi, ditahan polis.

Ketua Jabatan Siasatan dan Penguatkuasaan Trafik (JSPT) Kuala Lumpur ACP Sarifudin Mohd Salleh berkata lelaki berumur 57 tahun itu ditahan di lokasi kejadian, pagi ini.

Beliau berkata lelaki itu yang memandu Honda HR-V dari arah Petaling Jaya menghala ke pusat bandar hilang kawalan ketika sampai di lokasi sebelum melanggar sebuah kenderaan jenis Lexus yang diparkir di bahu kiri jalan.

“Akibat pelanggaran itu, kereta Lexus bergerak ke hadapan dan melanggar sebuah Perodua Axia yang diparkir di bahagian hadapan restoran dan melanggar pelanggan-pelanggan yang sedang makan serta dua pejalan kaki,” katanya dalam kenyataan hari ini.

Sarifudin berkata saringan awal mendapati, kandungan alkohol di dalam badan lelaki itu melebihi had ditetapkan dan kes disiasat di bawah Seksyen 44(1A) Akta Pengangkutan Jalan 1987.

Katanya orang ramai yang mempunyai pertanyaan atau maklumat boleh menghubungi Balai Polis Trafik Jalan Tun H.S Lee di talian 03-2071 9999 atau Hotline JSPT Kuala Lumpur di talian 03-2026 0267/69 atau mana-mana balai polis berhampiran. – AlHijrah Online


Mahkamah Israel bebaskan pembunuh wanita Palestin di Tebing Barat

RAMALLAH – Remaja Yahudi yang
disabit bersalah menyebabkan kematian seorang wanita Palestin di Tebing Barat
dalam kejadian tahun lalu dibebaskan bagi menjalani tahanan dalam rumah.

Sinar Harian yang memetik laporan
agensi berita menyebutkan Mahkamah Israel di Baitulmaqdis membuat keputusan itu
terhadap suspek berusia 16 tahun yang identitinya terpaksa dirahsiakan.

Suspek turut diarah memakai
gelang buku lali elektronik dan dipantau oleh dua penjaga dewasa selama 24 jam
setiap hari dalam seminggu.

Pelajar sekolah Pri Haaretz di
penempatan haram Rechelim itu turut dilarang untuk berhubung dengan orang luar
melainkan ahli keluarga sendiri.

Pada Januari lalu, pendakwa raya
Israel mendakwa remaja terbabit dengan tuduhan pembunuhan dan vandalisme.

Serangan itu bermotifkan ideologi
perkauman dan permusuhan terhadap orang Arab.

Aisha Rabi, 48, meninggal dunia
akibat terkena batu yang dilontarkan ke arah kereta dinaiki bersama keluarganya
pada 12 Oktober lalu.

Berikutan itu, lima remaja Yahudi
ditahan, tetapi empat daripada mereka dibebaskan bagi menjalani hukuman tahanan
dalam rumah.

Beliau maut akibat kecederaan di
kepalanya, manakala suaminya hanya mengalami cedera ringan.


Pembakaran terbuka kejahatan luar biasa – Ustaz Somad

SHAH ALAM – Pendakwah Indonesia, Abdul Somad menyifatkan pihak yang  terlibat dengan pembakaran terbuka pada skala besar di Indonesia  sehingga menyebabkan berlakunya jerebu teruk telah melakukan kejahatan luar biasa.

Menerusi video klip ceramah terbaharunya kelmarin di Masjid Nur Ilham, Dompak, Tanjung Pinang, Kepulauan Riau, beliau dengan nada tegas  berkata, mereka yang terlibat dengan pembakaran tersebut perlu dikenakan hukuman berat.

“Gara-gara rahmat dicabut, sanggup orang membakar hutan dan 6.7 juta
orang (terpaksa) menghirup udara kotor. Rahmat dicabut daripada dalam
hati.

“Anehnya yang membakar itu pula solat (sunat) Istisqa meminta kepada  Allah supaya diturunkan hujan sedangkan yang membakar adalah kamu (dia).

“Saya seumur hidup tidak pernah solat Istisqa. Berbuih orang minta saya solat tersebut. Saya tahu ini bukan kebakaran sebaliknya dibakar.  Ini kejahatan. Mereka yang melakukan pembakaran ini mesti digantung di  Monas (Monumen Nasional),” katanya.

Sambil berinteraksi dengan hadirin, Abdul Somad turut bertanyakan  adakah mereka bersetuju hukuman sama seperti pengedar dadah diambil  terhadap pihak bertanggungjawab melakukan pembakaran.

“Mana lebih berbahaya pengedar syabu atau pembakar hutan? Mereka yang membakar hutan ini memberi kesan buruk kepada bayi.

“Sebentar tadi saya lihat berita, lihat Facebook, orang utan dan ular menjadi korban. Bayangkan itu. Ini adalah kejahatan luar biasa,” katanya.

Jelasnya, nenek moyang mereka sebelum ini juga membakar hutan untuk
bercucuk tanam seperti menanam padi tetapi tidak pun menyebabkan jerebu.

“Orang yang melakukan pembakaran ini memang jahat luar biasa. Mereka  ini tidak boleh dilawan dengan solat sunat Istisqa tetapi dengan hukuman  tegas,” katanya. – SINAR HARIAN


PEMBATALAN DARURAT DIBUAT TANPA PERKENAN AGONG – ISTANA NEGARA

KUALA LUMPUR: Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah hari ini menzahirkan rasa dukacita dengan kenyataan yang telah dibuat di Parlimen bahawa kerajaan telah membatalkan semua ordinan yang telah dimasyhurkan oleh baginda sepanjang tempoh darurat walhal pembatalan belum lagi diperkenankan baginda.

Datuk Pengelola Bijaya Diraja Datuk Ahmad Fadil Shamsuddin dalam kenyataan memaklumkan Perkara 150(2B) dibaca dengan Perkara 150(3) Perlembagaaan Persekutuan secara jelas memperuntukkkan kuasa penggubalan dan pembatalan Ordinan-Ordinan Darurat terletak pada Yang di-Pertuan Agong.

“Seri Paduka Baginda turut menzahirkan rasa amat dukacita kerana apa yang telah diperkenankan dan dipersetujui terdahulu dengan Datuk Seri Takiyuddin Hassan dan Peguam Negara Tan Sri Idrus Harun semasa majlis menghadap secara maya pada 24 Julai 2021 bahawa cadangan pembatalan semua Ordinan Darurat dibentang dan dibahaskan di Parlimen bagi tujuan diungkaikan telah tidak dilaksanakan.

“Seri Paduka Baginda turut menegaskan bahawa permohonan pembatalan semua Ordinan Darurat berkuat kuasa pada 21 Julai 2021 dilakukan secara tergesa-gesa tanpa pembentangan di Parlimen bukan sahaja gagal menghormati prinsip kedaulatan undang-undang yang terkandung dalam Rukun Negara malah telah membelakangi fungsi dan kuasa Seri Paduka Baginda selaku Ketua Utama Negara seperti yang termaktub di dalam Perlembagaan Persekutuan,” kata kenyataannya hari ini.

Jelasnya Al-Sultan Abdullah sedia maklum akan perlunya baginda untuk bertindak mengikut nasihat jemaah menteri seperti yang terkandung dalam Perkara 40(1) Perlembagaan Persekutuan.

Namun baginda menzahirkan pandangan bahawa selaku Ketua Utama Negara, baginda mempunyai kewajipan untuk menyampaikan nasihat dan teguran jika berlaku sebarang perkara yang tidak berperlembagaan oleh mana-mana pihak.

Baginda dalam pada itu berharap Ahli-ahli Parlimen supaya memberikan keutamaan kepada kemaslahatan dan kesejahteraan rakyat serta negara pada sesi sidang Parlimen yang kini sedang berlangsung untuk mencari penyelesaian terhadap masalah yang dihadapi pelbagai pihak akibat pandemik COVID-19. — AlHijrah Online


TERENGGANU HARAP TIADA PASANGAN NEGERI ITU TERLIBAT KHIDMAT ‘LEBAI LOH’

KUALA TERENGGANU: Kerajaan Terengganu meminta pasangan yang berkahwin menggunakan khidmat sindiket nikah tanpa tauliah yang dikenali sebagai ‘Lebai Loh’ tampil ke jabatan agama negeri itu.

Pengerusi Jawatankuasa Pembangunan Insan, Dakwah dan Penerangan Terengganu, Mohd Nor Hamzah berkata setakat ini tiada kes melibatkan sindiket itu dikesan di negeri itu.

“Kita harap tiada pasangan di negeri ini terjebak dengan khidmat berkenaan.

“Kemudahan yang disediakan termasuk penganjuran resepsi walimatulurus perdana diharap memudahkan pasangan memilih untuk berkahwin menggunakan khidmat jurunikah bertauliah di negeri ini,” katanya ketika ditemui pemberita di Wisma Darul Iman siang tadi.

Terdahulu Jabatan Hal Ehwal Agama Islam Kelantan (JHEAIK) menumpaskan sindiket nikah haram didalangi individu digelar ‘Lebai Loh’, yang dipercayai menguruskan perkahwinan tanpa tauliah di Thailand.

Pengarah JHEAIK, Datuk Che Mohd. Rahim Jusoh berkata, ‘Lebai Loh’ seorang bekas imam ditahan dalam serbuan di Kampung Chuchoh Puteri, Kuala Krai pada 28 Oktober lalu.

Berdasarkan siasatan sindiket yang menguruskan perkahwinan di Thailand itu didapati tiada kelayakan sebagai wali hakim di negara ini dan mengenakan bayaran antara RM2,000 hingga RM3,000. – AlHijrah Online


PERHIMPUNAN #TANGKAPAZAMBAKI: POLIS TUTUP 6 JALAN UTAMA KUALA LUMPUR

KUALA LUMPUR: Polis akan menutup enam jalan utama di sekitar ibu negara susulan terdapat pihak merancang mengadakan perhimpunan #TangkapAzamBaki yang dijadualkan berlangsung esok (Sabtu), di sini.

Ketua Polis Daerah Dang Wangi ACP Noor Dellhan Yahaya berkata, jalan tersebut melibatkan Jalan Kuching, Jalan Kinabalu, Jalan Maharajalela, Jalan Hang Tuah, Jalan Imbi dan Jalan Sultan Ismail.

“Ini adalah enam jalan utama di bawah pentadbiran Ibu Pejabat Polis Daerah Dang Wangi yang akan terlibat dalam pelaksanaan tugasan dan kita akan membuat lencongan di jalan tersebut.

“Lencongan ini akan bermula pada jam 7 pagi pada 22 Januari 2022 sehingga selesai tugasan penguatkuasaan pematuhan prosedur operasi standard (SOP),” katanya dalam sidang media, di sini hari ini.

Menurut Noor Dellhan, pihaknya menerima perintah dari mahkamah yang mengeluarkan larangan berhimpun di Dataran Merdeka, sekitar pusat beli-belah Sogo dan Masjid Jamek, di sini selama tujuh hari bermula Sabtu.

“Polis tak terima sebarang notis untuk makluman perhimpunan daripada mana-mana individu atau pihak seperti yang digariskan dalam Akta Perhimpunan Aman 2012.

“Kami terima perintah dari mahkamah pada 20 Januari (Khamis) untuk halang mana-mana pihak adakan sebarang perhimpunan di tiga lokasi tersebut selama tujuh hari,” katanya.

Sementara itu, beberapa stesen perkhidmatan pengangkutan awam juga akan ditutup sementara waktu atas faktor keselamatan dan nasihat daripada PDRM. – AlHijrah Online


BEKAS ISTERI SETIA JAGA AMRAN TOMPEL SEHINGGA AKHIR HAYAT

SEREMBAN: Meskipun sudah berpisah hampir tujuh tahun, bekas isteri pelakon dan pelawak, Amran Aman Ramli atau lebih dikenali sebagai Amran Tompel tetap membantu anak-anak menjaga dan menguruskan Allahyarham sehingga akhir hayatnya di kediaman di Taman Matahari Height, Senawang, di sini.

Anas Salmee Syed Mohamad, 53, berkata perasaan sayang, hormat dan rasa tanggungjawab mendorong dirinya untuk menjaga Allahyarham.

Beliau mula menjaga bekas suaminya itu pada Mac 2020 selepas Amran Tompel diserang angin ahmar kali ketiga yang menyebabkan dirinya terlantar selain mempunyai penyakit jantung dan darah tinggi.

“Hubungan saya dengannya selepas berpisah pada Mei 2015 tetap baik malah kami sering bertanya khabar. Berakhirlah urusan arwah di dunia ini dan kami bersyukur dapat mengurus dan menjaga arwah sehingga akhir hayatnya.

“Melihat keadaan kesihatannya semakin merosot pada hujung tahun lepas, saya mengambil keputusan menjaga arwah bersama anak-anak di sini,” katanya ketika ditemui pemberita di rumah sewa anaknya di sini, hari ini.

Anas Salmee berkata jenazah Amran Tompel selamat dikebumikan di Tanah Perkuburan Islam Forest Heights, Senawang kira-kira pukul 10 malam tadi.

Dalam pada itu, beliau berkata Allahyarham tidak banyak kerenah dan mudah dijaga sepanjang beliau sakit terlantar.

“Rutin harian saya setiap hari selepas solat subuh, saya akan tengok dia sekejap…bagi dia makan dan pastikan makan ubat mengikut masa namun sejak beberapa hari ini keadaan dia agak murung dan tidak memberikan respons seperti biasa serta tiada selera makan,” katanya.

Pelakon dan pelawak terkenal, Amran Tompel atau nama sebenarnya, Amran Tompel Ramlie meninggal dunia pada usia 72 tahun disebabkan sakit tua.

Allahyarham meninggalkan empat anak berusia antara 22 hingga 29 tahun dan Amran adalah anak kepada pelakon, pelawak dan pengarah Allahyarham AR Tompel dan aktif dalam industri hiburan tanah air sekitar 1990-an. –AlHijrah Online


MEKANIK DIPENJARA 28 TAHUN, 13 SEBATAN ROGOL, AMANG SEKSUAL ANAK KANDUNG

SEREMBAN:  Seorang mekanik dijatuhi hukuman penjara berjumlah 28 tahun dan 13 sebatan oleh Mahkamah Sesyen di sini hari ini, selepas didapati bersalah atas pertuduhan merogol dan melakukan amang seksual fizikal terhadap anak perempuan kandungnya yang di bawah umur pada 2017 dan 2018.

Hakim Datin Surita Budin menjatuhkan hukuman tersebut selepas tertuduh yang berusia 47 tahun mengaku bersalah atas kedua-dua pertuduhan itu.

Surita menjatuhkan hukuman penjara 18 tahun dan 10 sebatan bagi pertuduhan pertama, manakala penjara lapan tahun dan satu sebatan serta tambahan dua tahun penjara dan dua sebatan bagi pertuduhan kedua.

Bagaimanapun, tertuduh hanya menjalani hukuman penjara 18 tahun dan 13 sebatan selepas mahkamah mengarahkan hukuman penjara berjalan serentak bermula dari tarikh tangkap iaitu pada 3 April lepas.

Mengikut pertuduhan pertama, tertuduh didakwa merogol mangsa yang ketika itu berusia 11 tahun dalam sebuah bilik tidur di rumah mereka di Jempol dekat sini, pada 12.01 tengah malam antara 20 hingga 31 Dis 2017 mengikut Seksyen 376 (3) Kanun Keseksaan.

Sabit kesalahan boleh dihukum penjara tidak kurang lapan tahun dan maksimum 30 tahun dan hendaklah disebat tidak kurang 10 sebatan.

Dia turut didakwa melakukan amang seksual fizikal ke atas mangsa yang ketika itu berumur 12 tahun dua bulan di lokasi dan waktu sama antara 11 hingga 30 April 2018, yang boleh dihukum di bawah Seksyen 14 (a) Akta Kesalahan-Kesalahan Seksual Terhadap Kanak-kanak 2017 dan boleh dihukum di bawah akta sama serta dibaca bersama Seksyen 16(a) akta sama.

Pertuduhan itu memperuntukkan penjara maksimum 20 tahun dan boleh disebat mengikut Seksyen Akta Kesalahan Seksual Terhadap Kanak-kanak 2017, jika sabit kesalahan.

Mengikut fakta kes, mangsa cuba memberitahu perkara itu kepada ibu dan adik-beradiknya selepas kejadian, tetapi dinafikan tertuduh sehingga ibu mangsa tidak mempercayai mangsa.

Bagaimanapun, pada tahun ini, mangsa yang berusia 17 tahun memberitahu rakannya mengenai perbuatan tertuduh dan melaporkan kepada guru pada 3 April seterusnya membuat laporan polis pada hari sama.

Tertuduh yang tidak diwakili peguam dalam rayuannya memohon mahkamah menjatuhkan hukuman ringan kerana telah insaf dan menyesal dengan perbuatan keji yang dilakukan.

Timbalan Pendakwa Raya Goh Hsiao Tung yang mengendalikan kes itu memohon hukuman setimpal dikenakan sebagai pengajaran mengambil kira mangsa adalah anak kandung sendiri dan perlu bersifat melindungi selain kejadian itu akan menyebabkan trauma serius kepada mangsa dalam jangka panjang.–AlHijrah Online


PPZ-MAIWP: WAJIB BAYAR ZAKAT I-SINAR JIKA CUKUP HAUL DAN NISAB

KUALA LUMPUR: Pusat Pungutan Zakat Majlis Agama Islam Wilayah Persekutuan (PPZ-MAIWP) menetapkan penerima i-Sinar Kumpulan Wang Simpanan Pekerja (KWSP) yang beragama Islam wajib membayar zakat jika cukup syarat yang ditetapkan.

Ketua Pegawai Eksekutif Pusat Pungutan Zakat Majlis Agama Islam Wilayah Persekutuan (PPZ-MAIWP), Ahmad Shukri Yusoff berkata, pembayaran zakat ke atas wang simpanan KWSP perlu dikeluarkan jika cukup haul (tempoh setahun) dan nisab (paras minimum).

“Seperti di Wilayah Persekutuan, nisab yang wajib dikeluarkan zakat berjumlah RM22,299, jika lebih daripada jumlah tersebut wajib dibayar zakat.

“Jika seseorang mengeluarkan RM100,000 maka 2.5% daripada jumlah tersebut (sebanyak RM2,500) perlu dikeluarkan sebagai zakat wang simpanan,” katanya.

Jelasnya zakat wajib bagi penerima i-Sinar yang tidak terjejas sumber pendapatan namun golongan yang terkesan adalah tidak diwajibkan.

Katanya lagi, bagi mereka yang tidak terkesan pendapatan, jumlah pengeluaran i-Sinar perlu dicampurkan dengan harta yang lain dan perlu dizakatkan jika cukup haul dan nisab.

Beliau dalam pada itu menjelaskan wang yang ketika ini masih berada dalam simpanan KWSP dan tidak dikeluarkan melalui mana-mana skim tidak perlu dibayar zakat kerana belum sempurna milik.

“Penyimpan tidak dikenakan zakat kerana tidak cukup syarat, iaitu sempurna milik.

“Jika cukup masa umur 55 tahun, dan mengeluarkan RM100,000 ketika itu menjadi satu kewajipan kerana cukup haul dan nisab,” katanya.

Jelasnya, setiap umat Islam perlu melunaskan hutang dengan Allah SWT dengan membayar zakat daripada wang simpanan sebagai satu bentuk pembersihan harta yang dimiliki.

Sebelum ini, kerajaan membenarkan pencarum mengeluarkan simpanan KWSP melalui skim i-Sinar bagi meringankan beban rakyat yang terkesan dengan pandemik COVID-19.—AlHijrah Online


SUMBANGAN TUNAI RAHMAH: PEMOHON DIMINTA KEMAS KINI PERMOHONAN – LHDN

KUALA LUMPUR: Lembaga Hasil Dalam Negeri (LHDN) meminta pemohon Sumbangan Tunai Rahmah (STR) mengemas kini permohonan bagi memastikan data kekal relevan untuk dilaksanakan pada tahun ini.

LHDN dalam kenyataan hari ini memaklumkan penerima yang tidak mengemas kini permohonan tiga tahun berturut-turut sepanjang pelaksanaan Bantuan Sara Hidup 2020, Bantuan Prihatin Rakyat 2021 dan Bantuan Keluarga Malaysia 2022 perlu berbuat demikian.

Selain itu, penerima STR fasa satu yang mempunyai perubahan maklumat terkini perlu mengemas kini permohonan.


LELAKI DITAHAN BANTU SIASATAN DERA ISTERI, SEMBILAN ANAK

GEORGETOWN: Polis menahan seorang lelaki bagi membantu siasatan berhubung dakwaan dera membabitkan isteri dan sembilan orang anaknya dalam kejadian di daerah Timur Laut, di sini, baru-baru ini.

Menurut laporan, Ketua Jabatan Siasatan Jenayah Pulau Pinang, Senior Asisten Komisioner Rahimi Ra’ais, berkata lelaki berumur 41 tahun dan bekerja sebagai peniaga itu ditahan semalam di negeri ini selepas pihaknya menerima laporan polis berhubung kejadian itu daripada isterinya.

“Wanita berusia 31 tahun yang merupakan isteri lelaki itu membuat laporan polis mendakwa dia bersama sembilan anak mereka berumur satu hingga 13 tahun menjadi mangsa dera lelaki berkenaan.

“Ekoran itu, polis menahan lelaki terbabit bagi membantu siasatan dan dia kini direman bermula hari ini hingga 6 Januari, kes disiasat menurut Seksyen 31(1)(a) Akta Kanak-Kanak 2001,” katanya pada sidang akhbar di sini hari ini.

Beliau berkata rawatan perubatan dan siasatan lanjut masih dijalankan bagi mengenal pasti berapa ramai anak pasangan itu menjadi mangsa dera namun polis tidak menolak kemungkinan lebih daripada seorang yang mengalami kecederaan.

Ditanya sama ada wanita itu turut didera, Rahimi berkata pihaknya sedang menunggu laporan perubatan mangsa yang merupakan warga asing.

Katanya, beliau meminta kerjasama orang ramai atau pertubuhan bukan kerajaan (NGO) yang mempunyai maklumat berhubung kejadian itu agar menyalurkan kepada pihak polis bagi membantu siasatan.

Gambar seorang wanita bersama sembilan anaknya yang diselamatkan oleh beberapa individu dengan bantuan NGO di Pulau Pinang selepas menjadi mangsa penderaan fizikal dan mental oleh suami mangsa, tular dalam media sosial.

Berdasarkan gambar itu juga, terdapat kesan kecederaan membabitkan beberapa anak pasangan itu malah wanita tersebut turut mendakwa dia juga didera fizikal dan mental sehingga bertindak meminta bantuan beberapa individu untuk melarikan diri daripada suspek kerana sudah tidak tahan menanggung derita. –AlHijrah Online


FERI TERKANDAS BERJAYA DITUNDA KE JETI FERI PENUMPANG KUALA KEDAH

ALOR SETAR: Sebuah feri penumpang dengan lebih 500 penumpang dan kru perjalanan dari Langkawi ke Kuala Kedah yang terkandas di muara Kuala Kedah sejak jam 3 petang semalam berjaya dibawa merapat ke Jeti Feri Penumpang Kuala Kedah, malam tadi.

Pengarah Zon Maritim Kuala Kedah, Agensi Penguatkuasaan Maritim Malaysia (APMM), Komander Maritim Noor Azreyanti Ishak, berkata feri itu ditunda bot tunda milik salah sebuah syarikat kargo di Kuala Kedah pada jam 9.25 malam manakala kesemua penumpang dan kru itu selamat.

Bagaimanapun, beliau berkata tiga penumpang dihantar ke Hospital Sultanah Bahiyah (HSB) di sini untuk pemeriksaan lanjut kerana salah seorang sakit berkaitan saraf manakala dua lagi mengalami simptom sesak nafas.

“Seramai 272 orang penumpang berjaya dibawa keluar secara berperingkat oleh bot  PERKASA 1224 Maritim Malaysia, bot ronda PSC 19 PDRM serta bantuan daripada beberapa bot nelayan tempatan sekitar Kuala Kedah dan Yan, yang selebihnya penumpang berada dalam feri yang telah berjaya ditunda ini.

“Operasi memindahkan penumpang turut berhadapan detik sukar dan beberapa kali enjin bot pasukan penyelamat tersekat akibat air cetek dan permukaan lantai laut yang berselut namun operasi yang dikendalikan Maritim Rescue Sub-Centre (MRSC) Langkawi ini selesai dan telah ditamatkan pada jam 10 malam tadi,” katanya dalam satu kenyataan malam tadi.

Terdahulu, Jabatan Laut Malaysia melaporkan kepada Zon Maritim Kuala Kedah berkaitan sebuah feri penumpang Express Bahagia 98 terkandas di posisi 1.2 batu nautika dari Muara Kuala Kedah dengan melibatkan seramai 547 penumpang pada jam 4.15 petang semalam.

Noor Azreyanti berkata antara agensi dan jabatan lain yang terlibat bagi urusan pemindahan penumpang ialah Jabatan Laut Malaysia (JLM), Polis Diraja Malaysia (PDRM), Jabatan Kesihatan Malaysia (KKM), Angkatan Pertahanan Awam Malaysia (APM) dan Jabatan Sukarelawan Malaysia (RELA) dan bomba.–AlHijrah Online


RAMADAN: JABATAN, AGENSI KERAJAAN DIMINTA ANJUR MAJLIS ILMU, FOKUS FAHAMI AL-QURAN

PUTRAJAYA: Semua jabatan, agensi kerajaan dan kementerian diminta untuk menganjurkan majlis ilmu sepanjang Ramadan ini dengan memberikan fokus kepada memahami ayat al-Quran, kata Perdana Menteri Datuk Seri Anwar Ibrahim.

Anwar berkata beliau telah mengusulkan perkara itu kepada Ketua Setiausaha Negara Tan Sri Mohd Zuki Ali supaya semua jabatan, kementerian, agensi mengadakan majlis singkat waktu zuhur.

“Dari jam 1 sehingga zuhur dengan tazkirah yang menumpu kepada satu ayat al-Quran dan menelaah supaya dapat dihadam.

“Mudah-mudahan Ramadan ini kita dapat tingkatkan darjat dengan fokus kepada membaca dan menelaah al-Quran dan memahaminya,” katanya semasa berucap pada Majlis Perhimpunan Bulanan Perdana Menteri Bersama Warga Jabatan Perdana Menteri (JPM) di sini pada Isnin.

Anwar berkata beliau juga telah meminta Jabatan Kemajuan Islam (Jakim) untuk menyelaraskan penceramah sekiranya diperlukan pada majlis ilmu yang diadakan. — AlHijrah Online


TIGA MAUT, TIGA CEDERA BESI KREN JATUH

KUALA LUMPUR: Tiga maut manakala tiga cedera termasuk seorang cedera parah selepas struktur kren tumbang dalam projek Lebuhraya Bertingkat Sungai Besi-Ulu Kelang (SUKE) berhampiran Puncak Bayan, Persiaran Alam Damai, di sini.

Pengarah Jabatan Bomba dan Penyelamat Malaysia (JPBM) Kuala Lumpur, Nordin Pauzi berkata, seramai 25 anggota dari Balai Bomba dan Penyelamat (BBP) Cheras, Tun Razak dan Hang Tuah digerakkan ke lokasi kejadian selepas menerima panggilan kecemasan.

“Anggota mendapati struktur besi ‘crane launcher’ pembinaan lebuh raya telah jatuh dan menghempap sebuah kereta jenis Perodua Bezza yang menyebabkan pemandu kereta tersebut cedera parah.

“Tiga mangsa lagi merupakan pekerja projek pembinaan tersebut, yang mana dua orang terjatuh dari landasan pembinaan lebuh raya tersebut setinggi 120 kaki dan disahkan meninggal dunia,” katanya.

Menurut Pauzi, seorang lagi mangsa disahkan meninggal dunia akibat tersepit dengan bebanan struktur kren yang berat.

Tambahnya, bebanan struktur kren yang berat menyukarkan operasi menyelamatkan mangsa yang tersepit.

“Bebanan itu juga berstruktur tinggi. Kestabilan amat penting serta penggunaan kren yang berkapasiti tinggi digunakan untuk operasi ini,” katanya.

Sebelum ini, pada 3 Mac berlaku runtuhan pada projek pembinaan lebuhraya yang sama dimana sebuah lori trailer membawa lebih muatan melanggar perancah besi pembinaan SUKE yang menyebabkan dua orang maut serta tiga cedera.–AlHijrah Online


SITI NURAMIRA DITAHAN JAWI, DIJANGKA DIHADAP KE MAHKAMAH TINGGI SYARIAH ESOK

KUALA LUMPUR: Wanita yang didakwa menghina agama Islam semasa membuat persembahan di sebuah kelab komedi dilaporkan ditahan penguatkuasa Jabatan Agama Islam Wilayah Persekutuan (JAWI) sebaik sahaja dibebaskan mahkamah hari ini.

Memetik laporan Berita Harian, Siti Nuramira Abdullah, 26, ditahan penguatkuasa JAWI selepas menandatangani Borang Jamin yang ditemani peguamnya Ramesh Chandran di Kaunter Jaminan Komples Mahkamah di sini pada jam 10.30 pagi tadi.

Mengikut prosedur, wanita tersebut akan ditahan oleh JAWI selama 24 jam sebelum dijangka dihadapkan ke Mahkamah Tinggi Syariah esok.

Siti Nuramira akan dituduh mengikut Seksyen 7 Akta Kesalahan Jenayah Syariah (Wilayah-Wilayah Persekutuan) 1997 Bahagian III-Kesalahan Yang Berhubungan Dengan Kesucian Agama Islam Dan Institusinya.

Seksyen tersebut membabitkan kesalahan menghina atau menyebabkan agama Islam dipandang hina yang mana jika disabitkan, boleh didenda tidak melebihi RM3,000 atau penjara maksimum dua tahun atau kedua-duanya sekali.

Semalam, Siti Nuramira dan teman lelakinya V. Alexander Navin, 38, masing-masing selesai membayar jaminan RM20,000 yang diperintahkan oleh Mahkamah Sesyen hasil daripada sumbangan orang ramai.

Peguam R. Sivaraj berkata, wang jaminan berjumlah RM40,000 itu adalah hasil kutipan daripada sumbangan orang ramai dalam tempoh empat hari yang dimasukkan ke akaun bank hak asasi manusia Lawyers for Liberty (LFL).

Pada 13 Julai lepas, Siti Nuramira mengaku tidak bersalah di Mahkamah Sesyen di sini atas pertuduhan mengaku bahawa dia adalah seorang Muslim yang telah menghafal 15 juzuk al-Quran dan kemudian bertindak membuka tudung dan menanggalkan baju kurung sewaktu membuat persembahan di atas pentas.—AlHijrah Online


HUSSAMUDDIN TERIMA ANUGERAH IJAZAH KEHORMAT DOKTOR PENGURUSAN UNIMAP

ARAU: Pengerusi Kumpulan Media Karangkraf, Datuk Dr Hussamuddin Yaacub dianugerahkan Ijazah Kehormat Doktor Pengurusan sempena Istiadat Konvokesyen ke-14 Universiti Malaysia Perlis (UniMAP).

Hussamuddin yang juga Pengerusi AlHijrah Media Corporation berkata anugerah itu memberi impak besar kepada beliau dan industri media.

Beliau berharap UniMAP mampu melahirkan graduan yang selari dengan kehendak industri pada masa kini.

Hussamuddin merupakan anak ketujuh daripada lapan beradik dilahirkan di Kota Bharu, Kelantan.

Allahyarham bapanya sangat mementingkan pendidikan demi masa depan dan telah membuka sebuah kedai buku.

Hussamuddin bertanggungjawab menjaga kedai buku milik bapanya dan pendedahan awal itu membuatkan minat beliau untuk membaca semakin meningkat.

Semasa melanjutkan pengajian ke Universiti Kebangsaan Malaysia (UKM), Hussamuddin telah menubuhkan sebuah syarikat atas nama Koparaseni Karangkraf.

Hasil pendapatan yang diperoleh, beliau telah membuat pelaburan dalam bidang penerbitan buku.

Buku utama diterbitkan ialah buku ulasan Sejarah Melayu untuk calon Sijil Tinggi Persekolahan Malaysia (STPM).

Selepas tamat pengajian UKM pada tahun 1978, beliau ditawarkan bekerja di Bank Bumiputera Malaysia Berhad.

Namun begitu minat yang mendalam dalam bidang penulisan menyebabkan beliau meletak jawatan selepas tiga bulan untuk menumpukan pada perniagaan.

Beliau mula membuka syarikat penerbitan atas nama Karangkraf Sdn Bhd dan kini dikenali Kumpulan Media Karangkraf.

Hussamuddin juga banyak menabur bakti kepada komuniti dengan menggunakan platform media.

Anugerah berkenaan disampaikan oleh Raja Muda Perlis, Tuanku Syed Faizuddin Putra Jamalullail di Dewan Ilmu Kampus UniMAP Pauh Putra hari ini. — SINAR HARIAN


TH SASAR 10,000 PENYERTAAN BAGI IBADAH KORBAN TAHUN INI

MAKKAH: Tabung Haji (TH) menyasarkan 10,000 penyertaan bagi ibadah korban menerusi perkhidmatan digital THiJARI dan pejabat cawangan, tahun ini.

Pengarah Operasi Kewangan Shamsul Bahar Shamsudin berkata bayaran korban itu dibuka kepada jemaah haji dan pendeposit di tanah air sejak pertengahan bulan ini hingga 24 Jun depan.

Beliau berkata bayaran korban pada tahun ini adalah RM900 bagi seekor kibas berbanding RM810 pada tahun lepas.

“Korban kita lakukan dengan kerjasama Islamic Development Bank. Segala-galanya akan diuruskan mereka dengan korban dilakukan di Tanah Suci, manakala daging korban diagihkan di Tanah Suci dan 25 negara lain,” katanya kepada pemberita di sini.

Antara negara yang akan diagihkan daging korban ialah Jordan, Palestin, Syria, Mali, Ghana, Bangladesh dan Azerbaijan.

Shamsul Bahar berkata setakat ini, TH telah menerima kira-kira 6,500 penyertaan bagi ibadah korban tersebut.

Dalam pada itu, beliau berkata bayaran dam bagi pelaksanaan haji tamatuk dan haji qiran tahun ini adalah RM725 bagi sembelihan seekor kibas.–AlHijrah Online


WARGA EMAS MAUT SUV REMPUH POKOK

LABUAN: Seorang lelaki warga emas maut selepas kenderaan utiliti sukan (SUV) yang dipandunya terbabas sebelum merempuh pokok dalam kejadian di Jalan Tun Mustapha awal pagi ini.

Ketua Polis Labuan Supt Ahmad Jawilla berkata ketika kejadian mangsa Chan Wah Shin, 62, yang memandu sendirian hilang kawalan sebelum terbabas dan merempuh pokok di bahagian tepi jalan raya.

Beliau berkata mangsa yang mengalami kecederaan parah di kepala meninggal dunia di tempat kejadian.

“Kenderaan dipandu mangsa terbabas memasuki haluan bertentangan,” katanya kepada Bernama.

Pengarah Jabatan Bomba dan Penyelamat Labuan Ismaidi Ismail berkata pihaknya menerima panggilan kecemasan berhubung kejadian itu pada 1.21 pagi dan sepasukan 13 anggota digerak ke lokasi kemalangan.

Katanya, mangsa yang terperangkap berjaya dikekuarkan oleh anggota bomba sebelum paramedik mengesahkan telah meninggal dunia.

Kes disiasat mengikut Seksyen 41 (1) Akta Pengangkutan Jalan 1987.–AlHijrah Online


TAYAR BAS BAWA PELAJAR UPSI PECAH PUNCA TERBABAS

TANJUNG MALIM: Bas yang membawa 55 pelajar Universiti Pendidikan Sultan Idris (UPSI) terbabas di Jalan Slim Lama berhampiran Kota Malim Prima di sini, petang semalam, berpunca akibat tayar hadapan bas pecah.

Ketua Polis Daerah Muallim, Supt. Mohd Hasni Mohd Nasir berkata, 17 penumpang mengalami kecederaan ringan selepas bas terbabit terbabas ke dalam longkang.

Siasatan awal mendapati bas tersebut dalam perjalanan dari kampus Sultan Idris menghala ke kampus Sultan Azlan Shah.

“Apabila sampai di lokasi kejadian, tayar hadapan kanan telah pecah menyebabkan pemandu hilang kawalan lalu terbabas masuk ke dalam longkang di kiri jalan.

“Kesemua mangsa yang mengalami kecederaan menerima rawatan di Hospital Slim River dan Klinik Kesihatan Tanjung Malim,” katanya.

Bagaimanapun Mohd Hasni berkata pemandu bas lelaki berusia 63 tahun tidak mengalami kecederaan.

Siasatan masih diteruskan dan kes diklasifikasikan mengikut Peraturan 10 Kaedah-Kaedah Lalu lintas Jalan 1959 (Rule 10 LN 166/59).–AlHijrah Online


HUKUMAN MATI MANDATORI DIMANSUH – WAN JUNAIDI

KUALA LUMPUR: Kerajaan bersetuju memansuhkan hukuman mati mandatori di negara ini dengan hukuman gantian tertakluk kepada budi bicara mahkamah, kata Menteri di Jabatan Perdana Menteri (Parlimen dan Undang-undang) Datuk Seri Dr Wan Junaidi Tuanku Jaafar.

Wan Junaidi dalam kenyataan hari ini berkata keputusan itu dicapai susulan pembentangan Laporan Kajian Hukuman Gantian Terhadap Hukuman Mati Mandatori oleh beliau pada mesyuarat Jemaah Menteri pada 8 Jun lepas.

“Kerajaan juga secara prinsipnya menerima dan mengambil maklum syor-syor Jawatankuasa Khas Hukuman Gantian Terhadap Hukuman Mati Mandatori yang dijelaskan melalui laporan kajian itu,” katanya.

Jawatankuasa itu diketuai bekas Ketua Hakim Negara Tun Richard Malanjum dan dianggotai pakar bidang perundangan seperti bekas Hakim Besar Malaya, bekas Peguam Cara Negara, pengamal undang-undang, pensyarah undang-undang daripada Institusi Pengajian Awam terkemuka dan pakar kajian jenayah.

Beliau berkata Jemaah Menteri juga bersetuju agar penelitian dan kajian lanjut dilaksanakan berkaitan cadangan hukuman gantian terhadap 11 kesalahan yang membawa hukuman mati mandatori, satu kesalahan di bawah Seksyen 39B Akta Dadah Berbahaya 1952 (Akta 234) dan 22 kesalahan yang membawa hukuman mati tetapi dengan budi bicara mahkamah.

Wan Junaidi berkata kajian lanjut itu akan dilaksanakan dengan kerjasama Jabatan Peguam Negara, Bahagian Hal Ehwal Undang-undang, Jabatan Perdana Menteri serta lain-lain kementerian atau jabatan berkepentingan.

Beliau berkata tindakan itu adalah amat signifikan bagi memastikan pindaan akta-akta yang berkaitan mengambil kira prinsip kekadaran dan keperlembagaan mana-mana cadangan kepada kerajaan nanti.

Kerajaan juga katanya akan turut mengkaji kebolehlaksanaan berkaitan hala tuju sistem keadilan jenayah di negara ini, antaranya seperti pewujudan prosedur prapenghukuman, penubuhan Majlis Penghukuman dan pembangunan Garis Panduan Penghukuman.

Turut akan dikaji ialah penubuhan Suruhanjaya Pembaharuan Undang-Undang, pembaharuan institusi kepenjaraan dan pelaksanaan hukuman berdasarkan prinsip keadilan restoratif.

“Keputusan berkaitan perkara ini menunjukkan keutamaan kerajaan memastikan hak semua pihak terpelihara dan terjamin sekali gus mencerminkan ketelusan barisan kepimpinan negara ini dalam menambah baik sistem keadilan jenayah negara yang serba dinamik,” katanya.

Beliau berkata kerajaan turut merakamkan setinggi-tinggi penghargaan atas komitmen diberikan Jawatankuasa Khas Hukuman Gantian Terhadap Hukuman Mati Mandatori dalam penghasilan laporan kajian berkenaan yang menjadi asas kepada perubahan sistem keadilan jenayah negara yang lebih sistematik dan efektif. – AlHijrah Online


BEBERAPA LAGI NEGERI BERPOTENSI BERALIH KE FASA 2 PPN DALAM MASA TERDEKAT – PM

PUTRAJAYA: Beberapa buah negeri lagi selain Perlis, Perak, Kelantan, Terengganu dan Pahang, berpotensi untuk beralih kepada Fasa Kedua Pelan Pemulihan Negara (PPN).

Perdana Menteri, Tan Sri Muhyiddin Yassin berkata, negeri-negeri tersebut menunjukkan perkembangan yang amat baik dan berpotensi untuk mencapai ketiga-tiga indikator nilai ambang utama bagi beralih ke Fasa Kedua PPN dalam waktu terdekat.

“Saya berharap situasi pandemik di negara kita dapat terus dikawal dan lebih ramai rakyat dapat divaksin dalam masa terdekat dengan penerimaan bekalan vaksin yang lebih banyak pada bulan ini.

“Saya juga ingin merakamkan setinggi-tinggi penghargaan kepada sukarelawan badan-badan amal, parti-parti politik, pihak swasta dan orang ramai yang tampil menghulur bantuan kepada rakyat Malaysia yang memerlukan pada masa ini di samping bantuan-bantuan disampaikan oleh pihak kerajaan.

“Semoga amal jariah anda semua diberikan ganjaran oleh Allah S.W.T,” katanya menerusi hantaran di Facebook beliau.

Muhyiddin yang masih menerima rawatan mempengerusikan mesyuarat Sidang Khas Majlis Keselamatan Negara (MKN) melalui sidang video dari hospital hari ini bagi membincangkan perkembangan situasi pandemik COVID-19 di dalam negara.

Mesyuarat tersebut turut menyentuh pelaksanaan Perintah Kawalan Pergerakan Diperketatkan (PKPD) yang sedang berkuatkuasa di mukim-mukim di Selangor dan 14 lokaliti di WP Kuala Lumpur, serta laporan pemantauan setiap negeri di dalam fasa pemulihan negara.—AlHijrah Online


TIADA LAGI PREMIS JUDI, LOTERI DI KEDAH

ALOR SETAR: Bermula 1 Januari 2023, tiada lagi premis perjudian dan loteri di negeri Kedah selepas operasi mereka tamat sepenuhnya pada 31 Disember 2022 susulan keputusan kerajaan negeri tidak lagi memperbaharui lesen perjudian.

Justeru, Pihak Berkuasa Tempatan (PBT) di negeri itu diarah memantau dan memastikan semua premis berkenaan tidak lagi menjalankan operasi mereka.

Menteri Besar, Datuk Seri Muhammad Sanusi Md Nor, berkata operasi semua premis itu di Kedah tamat apabila kerajaan negeri memutuskan untuk tidak lagi memperbaharui lesen perjudian pada November 2021.

“Semua penguat kuasa PBT diarah memeriksa kedai judi dan loteri untuk memastikan tidak ada yang dibuka pada 1 Januari 2023, kita mungkin tidak tahu jika ada premis judi yang masih beroperasi.

“Semua lesen mereka telah tamat tempoh pada 31 Dis dan kita tidak lagi perbaharui lesen judi ini,” katanya dalam satu kenyataan ringkas, hari ini.

Untuk rekod, Muhammad Sanusi mengumumkan pemberhentian kelulusan lesen premis perjudian dan mengehadkan aktiviti penjualan arak semasa Persidangan Drwan Undangan Negeri (DUN) Kedah pada 14 Nov 2021. — AlHijrah Online


BEBERAPA IMBUHAN TETAP UNTUK PENJAWAT AWAM AKAN DIUMUM SEMINGGU DUA LAGI – PM

KOTA BHARU: Perdana Menteri Datuk Seri Anwar Ibrahim akan mengumumkan beberapa imbuhan tetap kepada penjawat awam dalam tempoh seminggu dua lagi.

Anwar, yang juga Menteri Kewangan, berkata beliau akan mempengerusikan mesyuarat pengurusan pertama pelarasan skim gaji itu minggu depan.

“Saya fikir pendekatan lama skim pelarasan gaji perlu dirombak, tunggu pengumuman dan sedikit penyesuaian dalam tempoh seminggu atau dua minggu lagi,” katanya.

Beliau berkata demikian ketika berucap pada Program Cakna MADANI Bersama Pegawai Perkhidmatan Pendidikan Kementerian Pendidikan di Kampus Kesihatan Universiti Sains Malaysia, Kubang Kerian di sini hari ini yang turut dihadiri Menteri Pendidikan Fadhlina Sidek.

Pada 13 Julai lepas, Perdana Menteri berkata skim gaji penjawat awam akan disaran dinaikkan secara berperingkat berdasarkan keupayaaan ekonomi negara dan cadangan itu akan dikemuka dalam mesyuarat dengan Ketua Setiausaha Negara Tan Sri Mohd Zuki Ali serta Ketua Pengarah Perkhidmatan Awam Datuk Dr Zulkapli Mohamad sebelum Pilihan Raya Negeri pada 12 Ogos ini.

Mengulas lanjut, Anwar berkata ganjaran munasabah dan adil akan diberikan kepada penjawat awam di negara ini berikutan tiada kenaikan dalam tempoh yang agak lama.

“Pelarasan ini dilakukan untuk meningkatkan skim gaji guru dan penjawat awam yang lain sekali gus bagi mengurangkan jurang perbezaan skim gaji.

“Ini bukan sebab nak pilihan raya negeri tetapi saya mahu dikenali sebagai Anwar yang prihatin,” katanya.

Perdana Menteri turut menegaskan bahawa beliau akan terus memerangi rasuah dan menghentikan amalan mencuri harta rakyat.

“Saya akan terus cakap mengenai tatakelola dan rasuah, saya akan perang habis-habisan. Insya-Allah, saya akan lakukannya sekiranya Allah beri kekuatan kepada saya untuk selamatkan negara,” katanya.


WANITA MENGANDUNG SEMBILAN BULAN CURI GELANG EMAS RM45,000

ARAU: Polis menahan seorang wanita yang sedang sarat hamil sembilan bulan bersama kakak angkatnya, kerana dipercayai mencuri dua utas gelang tangan emas bernilai RM45,000 dari sebuah kedai emas di sini, semalam.

Ketua Polis Daerah Arau Superintendan Ahmad Mohsin Md Rodi berkata pihaknya menerima aduan pada 5.52 petang semalam, daripada seorang jurujual sebuah kedai emas di pekan Arau bahawa seorang wanita telah datang ke kedainya kerana ingin membeli barang kemas.

“Ketika kejadian, suspek yang mengandung sembilan bulan meminta untuk melihat dua utas gelang tangan emas, yang dipamerkan di dalam meja pameran.

“Dia melihat barang kemas tersebut lebih kurang selama sepuluh minit, sebelum bertindak melarikannya,” katanya dalam satu kenyataan hari ini.

Ahmad Mohsin berkata soal siasat awal mendapati suspek berusia 29 tahun itu, mengaku telah mencuri gelang tangan itu dan melarikan diri dengan membonceng sebuah motorsikal, yang dibawa oleh kakak angkatnya yang berusia 36 tahun, di hadapan kedai tersebut.

“Siasatan di tempat kejadian telah dijalankan, dibantu pasukan forensik Ibu Pejabat Polis Kontinjen (IPK) Perlis dan telah berjaya menemukan kesan cap jari suspek berusia 29 tahun,” katanya.

Ahmad Mohsin berkata kes tersebut disiasat mengikut Seksyen 380 Kanun Keseksaan kerana mencuri dalam bangunan.

Beliau berkata suspek berusia 36 tahun direman selama tiga hari sehingga 11 Jun bagi membantu siasatan, manakala suspek berusia 29 tahun yang mengandung sembilan bulan dilepaskan dengan jaminan polis. –AlHijrah Online


LELAKI RAKAM ADEGAN AMANG SEKSUAL DITAHAN

KUALA LUMPUR: Seorang lelaki ditahan selepas disyaki terlibat merakam adegan amang seksual fizikal membabitkan ibu dan anak lelakinya berusia 14 tahun di Selangor.

Ketua Polis Daerah Kuala Selangor Supt Ramli Kasa berkata suspek yang bekerja sendiri itu ditahan Jumaat lepas di sekitar Puncak Alam, Selangor bagi membantu siasatan di bawah Seksyen 14 dan Seksyen 5 Akta Kesalahan-Kesalahan Seksual Terhadap Kanak-Kanak 2017.

Beliau berkata siasatan juga mendapati lelaki berumur 25 tahun itu mempunyai rekod jenayah lampau melibatkan kes pemerasan dan rogol.

“Kita turut merampas telefon bimbit suspek yang disyaki digunakan untuk merakam hubungan dua beranak berkenaan,” katanya ketika dihubungi Bernama TV hari ini.

Pada 4 Mei lepas, Bernama melaporkan seorang ibu direman bagi membantu siasatan berhubung kes amang seksual fizikal terhadap anak lelakinya berusia 14 tahun.

Sementara itu, Ramli berkata lelaki berkenaan juga diserahkan kepada Ibu Pejabat Polis Daerah (IPD) Sungai Buloh bagi membantu siasatan berhubung kes amang seksual anak perempuan kepada wanita terbabit yang berusia 15 tahun.

Ketua Polis Daerah Sungai Buloh Supt Shafa’aton Abu Bakar yang mengesahkan perkara itu berkata kes berkenaan telah dilaporkan pada 8 Mei lepas dan lelaki itu diperlukan bagi membantu siasatan kes.–AlHijrah Online


NEW YORK ISYTIHAR DARURAT SELEPAS RIBUT CETUSKAN BANJIR

NEW YORK: Gabenor New York Kathy Hochul pada Jumaat mengisytiharkan darurat di seluruh New York City, Long Island dan kawasan sekitarnya selepas ribut yang membawa hujan lebat membanjiri laluan kereta api bawah tanah dan jalan raya serta penangguhan penerbangan, lapor Xinhua.

Ribut Ophelia membawa hujan lebat ke New York City menyebabkan banjir kilat di beberapa bahagian bandar itu.

Pemantauan banjir berkuat kuasa sehingga 6 pagi Sabtu untuk seluruh New York, New Jersey dan Connecticut – dengan kadar hujan dijangka satu hingga dua inci sejam.

Ribut menyebabkan sebahagian besar sistem kereta api bawah tanah Big Apple ditutup, jalan dan lebuh raya, dan memutuskan akses ke sekurang-kurangnya satu terminal di Lapangan Terbang LaGuardia.

Beberapa laluan kereta api bawah tanah terutama di Brooklyn digantung pada pagi Jumaat disebabkan stesen dinaiki air.

“Perkhidmatan kereta api bawah tanah terhad kerana banjir besar. Perkhidmatan digantung di banyak stesen,” menurut Pihak Berkuasa Pengangkutan Metropolitan dalam hantaran di X.

Sebahagian kawasan di New York City menyaksikan hujan lima inci setakat 11 pagi Jumaat. Di Central Park, menyaksikan hujan lebih banyak sejak Taufan Ida melanda dua tahun lalu. — AlHijrah Online


PENGERUSI IKIM MENINGGAL DUNIA

KUALA LUMPUR: Pengerusi Institut Kefahaman Islam Malaysia (IKIM) Tun Ahmad Sarji Abdul Hamid, 82, meninggal dunia awal pagi hari ini di Hospital Canselor Tuanku Muhriz Universiti Kebangsaan Malaysia (UKM) Cheras.

Mantan Ketua Setiausaha Negara itu dilapor menghembuskan nafas terakhir kira-kira jam 1.40 pagi.

Ketua Setiausaha Negara, Tan Sri Mohd Zuki Ali turut mengesahkan pemergian Ahmad Sarji dan menyifatkan ia satu kehilangan besar buat negara.

“Salam takziah buat seluruh keluarga Allahyarham Tun Ahmad Sarji Abdul Hamid diatas pemergian Allahyarham yang telah meninggal dunia pada 28 Ogos 2021, jam 1.40 pagi.

“Allahyarham merupakan mantan Ketua Setiausaha Negara dari tahun 1990 hingga 1996 dan seorang tokoh pentadbir Perkhidmatan Awam yang amat disegani serta dihormati sewaktu dalam perkhidmatan,” katanya dalam hantaran di Facebook.

Tun Ahmad Sarji merupakan pengasas dan Pengerusi IKIM pertama yang dilantik pada tahun 1992 sehingga disandang pula oleh bekas Perdana Menteri Tun Abdullah Ahmad Badawi yang menjawat jawatan tersebut pada 1 September 2015 hingga 31 Ogos 2018.

Pada 4 Februari 2019, Tun Ahmad Sarji dilantik semula sebagai Pengerusi IKIM.

“Pelantikan Tun Ahmad Sarji telah mengukuhkan lagi prestasi IKIM dalam menjayakan misi dan visi penubuhannya untuk menjadi institusi utama kefahaman Islam bertaraf antarabangsa dengan menjalankan program-program penyelidikan bermanfaat besar, meningkatkan kefahaman Islam yang benar kepada pelbagai lapisan masyarakat dalam dan luar negara serta memberi khidmat perundingan kepada semua pihak melalui saluran media dan ilmiahnya,” kata Unit Perhubungan Korporat IKIM dalam kenyataan hari ini.

Kenyataan tersebut juga memaklumkan Tun Ahmad Sarji telah dimasukkan ke ICU Hospital Canselor Tuanku Muhriz UKM Cheras akibat komplikasi virus COVID-19 pada 31 Julai 2021.

Dalam pada itu media melaporkan jenazah akan disembahyangkan di Masjid Saidina Umar Al-Khattab di Bukit Damansara pada jam 11 pagi sebelum dikebumikan di Tanah Perkuburan Islam Bukit Kiara. – AlHijrah Online


TIGA BERADIK MAUT MOTOSIKAL BERTEMBUNG MPV

KUANTAN: Tiga beradik maut selepas motosikal ditunggang mereka terbabas dan merempuh sebuah kenderaan pelbagai guna (MPV) di Kilometer 7 Jalan Benta/Lamir di Pekan dekat sini hari ini.

Ketua Polis Daerah Pekan Supt Mohd Zaidi Mat Zin berkata kejadian yang dipercayai berlaku pada 12.30 tengah hari itu menyebabkan semua mangsa meninggal dunia di tempat kejadian.

Mereka ialah Nik Ikram Idwan Nik Mohd Khairul Hisyam, 15, adiknya Nik Nur Faqihah, 11, dan Nik Ikram Nuqman, lima, yang beralamat di Kampung Langgar, Pekan.

“Kejadian dipercayai berlaku apabila motosikal mangsa dari arah Kampung Lamir ke Kampung Langgar terbabas ke laluan bertentangan lalu merempuh MPV yang menghala ke Kuantan,” katanya menerusi kenyataan di sini hari ini.

Mohd Zaidi berkata MPV itu dinaiki tujuh sekeluarga dengan tiga daripada mereka cedera.

Mayat mangsa dihantar ke Hospital Pekan untuk bedah siasat dan siasatan lanjut dijalankan mengikut Seksyen 41(1) Akta Pengangkutan Jalan 1987.–AlHijrah Online


‘BANTU SEBELUM BEKU’

KUALA LUMPUR: Cinta Gaza Malaysia (CGM) telah melancarkan Projek Winter4Gaza “Bantu Sebelum Beku” pada 25 September 2021 yang lalu, iaitu sebuah projek tahunan yang dijalankan bagi memastikan sifar peratus penerima manfaat mati kesejukan pada musim sejuk tahun ini.

Eksekutif Program Antarabangsa Ahmad Jibriel Mohd Yusof berkata antara bentuk bantuan yang akan diagihkan ialah baju sejuk, kasut but, selimut tebal, tilam, dan pemanas elektrik kepada penduduk di sekitar Gaza dan Tebing Barat, Palestin, Kem Pelarian Syria dan Komuniti Uyghur di Turki.

“Selain itu, CGM juga melaksanakan bantuan berbentuk jangka masa panjang yang mampu bertahan lama walaupun selepas tamat musim sejuk. Bantuan tersebut ialah kempen Home4Humanity dan Sistem Panel Solar,” kata Jibriel.

“Memandangkan sumber elektrik sangat terhad di Gaza, dana bagi pemasangan Sistem Panel Solar amat diperlukan untuk pesakit kronik agar mendapat sumber elektrik berterusan di rumah.

“Manakala bagi kempen Home4Humanity adalah satu usaha yang dilaksanakan oleh CGM bagi memastikan penduduk Gaza dapat mengharungi musim sejuk dengan keadaan yang selesa, yang akan bermula pertengahan Disember 2021 hingga Mac 2022,” tambahnya.

Katanya, projek tersebut bertujuan bagi membaiki kerosakan seperti dinding yang roboh, atap berlubang dan menyediakan dapur yang lebih baik untuk mereka sepanjang musim sejuk ini.

Menurut Jibriel, orang ramai yang ingin menyumbang untuk membantu penduduk Gaza boleh menyalurkannya menerusi akaun Maybank, Persatuan Cinta Gaza Malaysia 5648 1050 7826 atau layari winter4gaza.com.

Katanya, CGM juga mengalu-alukan kerjasama dan sumbangan daripada NGO-NGO yang berminat, dengan menghubungi mereka menerusi talian 016-463 6354 (HQ). — AlHijrah Online


TUDM SAHKAN PESAWAT BEECHCRAFT B 200T LAKUKAN PENDARATAN CEMAS

KUALA LUMPUR: Sebuah pesawat Beechcraft B 200T milik Tentera Udara Diraja Malaysia (TUDM) melakukan pendaratan cemas di Lapangan Terbang Sultan Abdul Aziz Shah, Subang dekat sini, 1 petang tadi.

Bahagian Perhubungan Awam TUDM yang mengesahkan kejadian berkenaan dalam kenyataannya memaklumkan bahawa semua empat anak kapal pesawat itu selamat dan tidak mengalami kecederaan.

Menurutnya kejadian berlaku semasa pesawat dari 16 Skuadron yang berlepas dari Pangkalan Udara Subang pada 11.27 pagi, sedang melaksanakan latihan penerbangan.

“TUDM akan menubuhkan pasukan penyiasatan bagi mengenal pasti punca kejadian,” menurut kenyataan itu.

Sementara itu, Ketua Pegawai Eksekutif Pihak Berkuasa Penerbangan Awam Malaysia (CAAM) Datuk Norazman Mahmud dalam kenyataan berkata juruterbang pesawat berkenaan telah memaklumkan Menara Kawalan Trafik Udara (ATC) Subang mengenai masalah gear pendaratan dan meminta bantuan untuk mendarat.

“Menara ATC kemudian memaklumkan kepada Perkhidmatan Bomba dan Menyelamat Lapangan Terbang Subang bagi mengaktifkan Pelan Kecemasan Lapangan Terbang dan menyediakan bantuan kecemasan kepada pesawat semasa mendarat,” katanya.

Beliau berkata pesawat berkenaan dalam proses dialihkan dan landasan lapangan terbang dijangka dibuka semula untuk beroperasi pada 5 petang.

Menurutnya siasatan dilaksanakan mengikut Bahagian XXVI Peraturan Penerbangan Awam 2016. — AlHijrah Online


ISU BERAS: KKD, KPDN SEDIA KERJASAMA TANGKIS BERITA PALSU

KULAI: Kementerian Komunikasi dan Digital (KKD) sedia bekerjasama dengan Kementerian Perdagangan Dalam Negeri dan Kos Sara Hidup (KPDN) bagi menangkis berita palsu berhubung isu bekalan beras tempatan di pasaran.

Timbalan Menterinya Teo Nie Ching berkata setakat ini pihaknya belum menerima sebarang laporan atau maklumat mengenai berita palsu serta informasi mengelirukan berhubung kekurangan barang keperluan asas itu.

“Paling penting adalah kita menyampaikan maklumat tepat kepada masyarakat supaya tiada pembelian panik berlaku. Saya rasa ini adalah fenomena bersifat sementara dan KKD akan membantu KPDN untuk menyampaikan mesej kepada rakyat supaya keadaan ini terkawal,” katanya kepada pemberita selepas program penyerahan khemah kepada peniaga di Pasar Tani Jalan Merbau, Bandar Putra di sini hari ini.

Pada program itu, Teo yang juga Ahli Parlimen Kulai menyerahkan 120 khemah kepada Persatuan Penjaja dan Peniaga kecil daerah ini.

Beliau berkata orang awam boleh membuat aduan kepada Suruhanjaya Komunikasi dan Multimedia Malaysia (MCMC) sekiranya terdapat berita palsu atau mengelirukan mengenai isu bekalan beras tempatan  bagi membolehkan tindakan selanjutnya untuk diambil.

Sementara itu, Teo berkata peranan media arus perdana perlu diperkasa dalam menangani jenayah siber dan berita palsu di media sosial.

“Pada zaman ini media masih memainkan peranan sangat penting kerana di media sosial banyak informasi yang tidak ketahui daripada mana sumber mereka, jadi kita perlu bergantung kepada media arus perdana, tidak kira Pertubuhan Berita Nasional (Bernama), Radio Televisyen Malaysia (RTM), Astro dan juga surat khabar,” katanya.–AlHijrah Online


COVID-19: KES BAHARU MASIH DUA ANGKA, KES SEMBUH 79.9 PERATUS

PUTRAJAYA: Jumlah jangkitan kes baharu positif COVID-19 yang dilapor hari ini masih kekal dua angka iaitu 37 kes dengan 10 kes melibatkan warganegara Malaysia.

Kes membabitkan kematian pula hanya satu kes dilaporkan dua hari berturut-turut sejak semalam (5 Jun) menjadikan jumlah kumulatif kes kematian COVID-19 di Malaysia sebanyak 117 kes atau 1.41 peratus daripada jumlah keseluruhan kes.

Ketua Pengarah Kesihatan Datuk Dr Noor Hisham Abdullah berkata daripada jumlah kes baharu itu, lapan kes adalah kes import yang mendapat jangkitan di luar negara.

“Daripada 29 kes penularan di dalam negara, 19 kes adalah bukan warganegara dan 10 kes adalah dalam kalangan warganegara Malaysia.

“Ini menjadikan jumlah kes positif COVID-19 di Malaysia adalah sebanyak 8,303 kes. Oleh itu, jumlah kes aktif dengan kebolehjangkitan COVID-19 adalah 1,552 kes. Mereka telah diasingkan dan diberi rawatan,” katanya pada sidang media harian perkembangan terkini COVID-19 di sini, hari ini.

Beliau berkata kes yang pulih dan dibenarkan discaj pada hari ini adalah 25 kes, menjadikan jumlah kumulatif kes yang pulih sepenuhnya adalah sebanyak 6,635 kes atau 79.9 peratus daripada jumlah keseluruhan kes.

Kes kematian berkenaan membabitkan wanita warga tempatan berumur 79 tahun yang merupakan kontak rapat kepada kes positif COVID-19 ke 1508.

“Kes kematian ke-117 (kes ke-2296) mempunyai gejala bermula pada 18 Mac dan telah dimasukkan ke Hospital Sungai Buloh pada 26 Mac setelah disahkan positif COVID-19. Kes disahkan meninggal dunia pada pukul 2.05 petang semalam (5 Jun),” katanya.

Sehingga kini, sebanyak lima kes positif COVID-19 sedang dirawat di Unit Rawatan Rapi (ICU) dan tiada kes memerlukan bantuan pernafasan.

Sementara itu, mengulas makluman Pertubuhan Kesihatan Sedunia (WHO) semalam mengenai saranan penggunaan pelitup separuh muka, Dr Noor Hisham menasihatkan individu yang bergejala digalakkan menggunakannya terutama di kawasan umum yang sesak bagi membendung penularan jangkitan COVID-19.

“Ingin diingatkan bahawa penjarakan sosial, amalan kerap mencuci tangan dengan air dan sabun serta lain-lain langkah kesihatan awam patut diterapkan dalam kehidupan seharian.

“Ini merupakan amalan paling utama yang perlu dilaksanakan oleh semua lapisan masyarakat dalam memerangi COVID-19. Pihak WHO juga akan terus menjalankan kajian dan akan memberi maklumat terkini kepada semua dari semasa ke semasa,” katanya. — BERNAMA


11 kamera AWAS ditambah di lebuhraya PLUS

KUALA LUMPUR – Sebelas kamera Automated Awareness Safety System  (AWAS) dijangka akan ditambah di sepanjang Lebuhraya Utara Selatan (PLUS) bagi meningkatkan keselamatan jalan raya.

Timbalan Menteri Pengangkutan, Datuk Kamarudin Jaffar berkata lokasi-lokasi itu yang sering berlaku kemalangan akan menjadi tumpuan pemasangan.

Pemilihan lokasi akan diputuskan selepas kajian dibuat bersama beberapa pihak berkaitan termasuk PLUS Malaysia Berhad dan Institut Penyelidikan  Keselamatan Jalan Raya Malaysia (MIROS) yang dijangka siap tahun ini.

Antara tempat yang akan diberi tumpuan yang lebih awal ialah Terowong Menora di Ipoh yang kerap berlaku  kemalangan, jelas beliau selepas majlis penyampaian kenderaan penguatkuasa Jabatan Pengangkutan Jalan (JPJ) yang disumbangkan PLUS di Persada PLUS, di Petaling Jaya hari ini.

Terdapat 19 kamera AWAS yang sedia ada di lebuh raya kendalian PLUS dan PLUS akan menanggung kos pemasangan 11 unit itu, yang  dianggarkan berjumlah RM3 juta, selain penyelengaraan berkala.

Selain itu, Kamaruddin juga menyatakan PLUS menyumbang 10 unit kenderaan penguatkuasa Honda CRV kepada JPJ untuk tujuan rondaan dan penguatkuasaan JPJ di sepanjang lebuh raya di bawah seliaan PLUS.


MENTERI AGAMA BERLEPAS KE ARAB SAUDI BAGI LAWATAN KERJA, TUNAI HAJI

SEPANG: Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar hari ini berangkat ke Arab Saudi bagi mengadakan lawatan kerja serta menunaikan haji.

Beliau memilih untuk melaporkan diri di Kompleks Haji Sepang, Pusat Konvensyen Movenpick, Lapangan Terbang Antarabangsa Kuala Lumpur (KLIA) di sini bersama-sama 283 jemaah haji lain, sebelum menaiki bas bersama jemaah berkenaan untuk ke lapangan terbang.

“Saya sendiri nak merasa, dia (Tabung Haji) ada sebut nak bawa saya terus ke KLIA, (tapi) saya rasa saya nak lalui sama macam jemaah haji yang lain,” katanya kepada media di Kompleks Haji Sepang sebelum menuju ke KLIA.

Ketika di Arab Saudi, Mohd Na’im berkata beliau akan mengadakan pertemuan dan perbincangan dengan Menteri Haji dan Umrah Arab Saudi Dr Tawfiq Fauzan Muhammed Al Rabiah.

“Saya harap ada hasil-hasil yang baik daripada perjumpaan tersebut,” katanya tanpa menyatakan butiran perbincangan dengan Tawfiq Fauzan.

Dalam pada itu, Mohd Na’im berkata setakat semalam, seramai 64 jemaah haji Malaysia sedang dirawat di hospital Tabung Haji (TH) dan hospital Arab Saudi, antaranya akibat jangkitan paru-paru susulan keadaan cuaca yang panas.

Beliau berkata TH telah mengambil inisiatif melaksanakan program pendidikan kesihatan kepada jemaah haji melalui Ziarah Rahmah, yang mana kesihatan jemaah haji diperiksa di bilik penginapan di Madinah dan Makkah.

Hampir 90 peratus penerbangan charter haji telah berlepas ke Tanah Suci dengan seramai 29,212 jemaah haji telah pun berada di Arab Saudi.

Penerbangan terakhir bagi fasa pertama membawa jemaah ke Tanah Suci akan berakhir pada Rabu ini, manakala penerbangan pertama pulang dari Tanah Suci adalah pada 6 Julai sehingga 2 Ogos depan.

Kerajaan Arab Saudi mengumumkan hari Wukuf, yang merupakan kemuncak haji, adalah pada Selasa, 27 Jun, manakala Hari Raya Aidiladha disambut pada Rabu, 28 Jun.

Umat Islam di Malaysia pula akan menyambut Aidiladha pada 29 Jun.–AlHijrah Online